AN COIMISIÚN EORPACH An Bhruiséil,26.10.2022 COM(2022) 540 final 2022/0344(COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE lena leasaítear Treoir 2000/60/CE lena mbunaítear creat do ghníomhaíocht Chomhphobail i réimse an bheartais uisce, Treoir 2006/118/CE maidir le screamhuisce a chosaint ar thruailliú agus ar mheath agus Treoir 2008/105/CE maidir le caighdeáin cáilíochta comhshaoil i réimse an bheartais uisce (Téacs atá ábhartha maidir le LEE) {SEC(2022) 540 final} - {SWD(2022) 540 final} - {SWD(2022) 543 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Is é an comhchuspóir uileghabhálach atá ag reachtaíocht uisce an Aontais sláinte an duine a chosaint mar aon leis an gcomhshaol ar na héifeachtaí ó thruailleáin thocsaineacha agus/nó mharthanacha le chéile. Baineann an tionscnamh seo le Treoir 2000/60/CE (an Treoir Réime maidir le hUisce), agus an dá threoir ar leith dá cuid, Treoir 2006/118/CE (an Treoir maidir le Screamhuisce, nó GWD) agus Treoir 2008/105/CE (an Treoir maidir le Caighdeáin Cáilíochta Comhshaoil nó EQSD), atá dírithe le chéile ar screamhuisce agus ar uiscí dromchla a chosaint. Comhlánaítear leo píosaí ábhartha eile de reachtaíocht uisce, i.e. Treoir (AE) 2020/2184 (an Treoir maidir le hUisce Óil, nó DWD), Treoir 91/271/CEE ón gComhairle (an Treoir maidir le Cóireáil Fuíolluisce Uirbigh, nó UWWTD), Treoir 2008/56/CE (an Treoir Réime um Straitéis Mhuirí, nó MSFD), Treoir 2006/7/CE (an Treoir um Uisce Snámha nó BD), Treoir 2007/60/CE (an Treoir maidir le Tuilte, nó FD) agus Treoir 91/676/CEE ón gComhairle (an Treoir maidir le Níotráití, nó ND). Áirítear leis an reachtaíocht liostaí de thruailleáin agus de chaighdeáin cháilíochta, agus san áireamh leo sin, ceanglais maidir le hathbhreithniú a dhéanamh orthu go tráthrialta. Le hAirteagal 16(4) den Treoir Réime maidir le hUisce ceanglaítear ar an gCoimisiún athbhreithniú a dhéanamh go tráthrialta, ar eatraimh ar a laghad gach 4 bliana, ar liosta na substaintí tosaíochta lena mbaineann riosca don timpeallacht uisceach, i.e. uisce dromchla agus screamhuisce araon. Go sonrach, le haghaidh uisce dromchla, ceanglaítear le hAirteagal 8 de EQSD ar an gCoimisiún athbhreithniú a dhéanamh ar Iarscríbhinn X a ghabhann leis an Treoir Réime maidir le hUisce(liosta na substaintí tosaíochta) ach le haghaidh na n‑uiscí dromchla, ceanglaítear le hAirteagal 10 de GWD ar an gCoimisiún athbhreithniú a dhéanamh gach 6 bliana ar Iarscríbhinní I agus II a ghabhann le GWD féin. Leis an athbhreithniú sin, agus leis an measúnú tionchair, tuairisceofar chuig Parlaimint na hEorpa agus chuig an gComhairle freisin, dá dtagraítear in Airteagal 8 de EQSD. Deimhníodh an gá leis na liostaí a thabhairt cothrom le dáta i seiceáil oiriúnachta 2019, lenar thángthas ar an gconclúid freisin go méadófaí éifeachtacht, éifeachtúlacht agus comhleanúnachas na reachtaíochta ach feabhsuithe eile a dhéanamh uirthi. Agus cuspóir uileghabhálach bheartas uisce an Aontais á chur san áireamh, is iad seo a leanas cuspóirí ginearálta an tionscnaimh seo: (1)cosaint shaoránaigh agus éiceachórais nádúrtha an Aontais a mhéadú i gcomhréir leis an Straitéis Bhithéagsúlachta agus leis an bPlean Gníomhaíochta maidir le Truailliú Nialasach atá leabaithe araon sa Chomhaontú Glas don Eoraip; (2)éifeachtacht na reachtaíochta a mhéadú agus a hualach riaracháin a laghdú, chun é a chur ar a chumas don Aontas freagairt níos tapúla ar rioscaí a thagann chun cinn. Is féidir le héifeachtaí sláinte gearrthéarmacha agus fadtéarmacha éagsúla eascairt as an nochtadh do cheimiceáin tríd an uisce óil. Cuirtear an timpeallacht uisceach i mbaol le ceimiceáin freisin, rud as a n‑eascraíonn athruithe ar speicis cheannasacha agus laghdú nó caillteanas bithéagsúlachta. Le caighdeáin cáilíochta comhshaoil (EQS) a leagan síos agus a rialú le haghaidh ceimiceáin i ndobharlaigh, comhlánaítear reachtaíocht fhoinseach agus reachtaíocht chonaire, trí bhrú a chur le caighdeáin níos doichte a fháil maidir le táirgeadh, astú nó úsáid i gcás inar gá, agus trí laghdú a dhéanamh ar na costais chun uisce óil a chóireáil. Is iad seo a leanas cuspóirí sonracha an tionscnaimh seo: 1.na liostaí truailleán lena ndéantar difear don uisce dromchla agus don screamhuisce a thabhairt cothrom le dáta trí shubstaintí a chur leo agus a bhaint díobh agus trí chaighdeáin cháilíochta atá ann cheana a thabhairt cothrom le dáta; 2.feabhas a chur ar fhaireachán na meascán ceimiceach chun measúnú níos fearr a dhéanamh ar a n‑éifeachtaí le chéile agus chun athruithe séasúracha ar thiúchain truailleán a chur san áireamh; 3.cibé cás inarb ábhartha, an bealach lena dtugtar aghaidh ar thruailleáin in uisce dromchla agus i screamhuisce a chomhchuibhiú ar fud an Aontais; 4.áirithiú gur féidir an creat dlíthiúil a ailíniú le torthaí eolaíocha ar bhealach níos gasta chun freagairt níos praise ar éilleáin ar ábhar imní atá ag teacht chun cinn iad; 5.feabhas a chur ar an rochtain ar shonraí, trédhearcacht agus athúsáid na sonraí sin, chun an chomhlíontacht a fheabhsú, an t‑ualach riaracháin a laghdú agus feabhas a chur ar an gcomhleanúnachas le creat dlíthiúil níos leithne an Aontais lena ndéileáiltear le ceimiceáin. Is éard is aidhm don tionscnamh ar deireadh caighdeáin nua a leagan síos le haghaidh sraith substaintí ceimiceacha ar ábhar imní iad chun aghaidh a thabhairt ar an truailliú ceimiceach in uisce, chun an forfheidhmiú a éascú bunaithe ar chreat dlíthiúil simplithe agus atá níos comhleanúnaí, chun faisnéis dhinimiciúil agus atá níos cothroime le dáta a áirithiú maidir leis an stádas uisce, á éascú ag an nGníomhaireacht Eorpach Chomhshaoil (‘EEA’), agus creat níos solúbtha a chruthú chun aghaidh a thabhairt ar thruailleáin ar ábhar imní atá ag teacht chun cinn iad. Bheadh sé sin bunaithe ar rannpháirtíocht leathan ó pháirtithe leasmhara mar aon le tacaíocht eolaíoch fhónta ón nGníomhaireacht Eorpach Ceimiceán (‘ECHA’) chun a oiread sineirgí agus comhleanúnachais a áirithiú agus is féidir ar fud dhlíthe an Aontais maidir le ceimiceáin.

•Comhsheasmhacht le forálacha beartais atá sa réimse beartais cheana Tá an togra go hiomlán comhsheasmhach le reachtaíocht eile maidir le huisce. A mhéid a bhaineann leis an Treoir maidir le Cóireáil Fuíolluisce Uirbigh (UWWTD), dá bhfuil moladh maidir le hathbhreithniú á chur i láthair an tráth céanna leis an togra seo, is príomhdhúshlán iad na micreathruailleáin. An gá le hiad a asbhaint ag saoráidí cóireála fuíolluisce, cuireann sé leis an gcostas cóireála, agus ní féidir iad a asbhaint i gcónaí. Is é is aidhm don togra seo dá bhrí sin níos mó gníomhaíocht réamhtheachtach a spreagadh trí astaíochtaí a laghdú ag an bhfoinse. Beidh tábhacht leis an gcóireáil fuíolluisce go háirithe le haghaidh catagóirí truailleán áirithe: earraí cógaisíochta agus substaintí i dtáirgí cúraim phearsanta toisc gur i gcomhshaol uirbeach is mó a sceitear iad. Tríd an truailliú uisce a sheachaint, beidh an togra chun tairbhe don phoitéinseal le haghaidh athúsáid uisce, lena n‑áirítear chun críoch uiscithe i gcomhréir leis an Rialachán (AE) 2020/741 nua maidir le híoscheanglais le haghaidh athúsáid uisce. Tá an togra seo comhsheasmhach freisin leis an Treoir maidir le hUisce Óil (DWD), ar a ndearnadh athbhreithniú le déanaí, agus nach mór a thrasuíomh ar fud gach Ballstát den Aontas Eorpach faoi mhí Eanáir 2023. Trí dhul i ngleic leis an truailliú uisce dromchla agus screamhuisce, cosnófar foinsí uisce óil ríthábhachtacha leis an togra seo agus laghdófar costais cóireála. Le DWD agus leis an togra seo, tugtar aghaidh ar raon leathan truailleán, go háirithe lotnaidicídí, earraí cógaisíochta agus an grúpa substaintí sárfhluarailcile agus polafluarailcile (PFAS). A mhéid a bhaineann le PFAS, ba cheart a thabhairt faoi deara maidir leis an togra seo, éagosúil le DWD ar a ndearnadh athbhreithniú, gur thairbhigh sé den chomhairle is déanaí ó EFSA maidir le PFAS a glacadh an 9 Iúil 2020. Cosúil le DWD, ní dhíríonn an togra seo ar mhicreaphlaistigh láithreach ach tar éis do mhodheolaíocht le haghaidh faireacháin a bheith forbartha. Cuirfear an togra seo san áireamh sa mheastóireacht leanúnach ar an Treoir um Uisce Snámha (BWD) agus dá mba rud é go ndéanfaí athbhreithniú ar BWD, beidh sé ina chuid den bhonnlíne a chuirfear le chéile le haghaidh an mheasúnaithe tionchair ar BWD. Tá an togra comhsheasmhach freisin leis na tograí ón gCoimisiún le déanaí chun athbhreithniú a dhéanamh ar bhearta an Aontais chun aghaidh a thabhairt ar an truailliú ó shuiteálacha tionsclaíocha móra, ar bearta iad, i dteannta raon feidhme na Treorach maidir le hAstaíochtaí Tionsclaíocha (IED) a leathnú, lena bhféachtar le feabhas a chur ar an éifeachtúlacht acmhainne agus a áirithiú gur fearr an rialú agus an comhtháthú a dhéanfar ar cheanglais maidir le ceadú, lena n‑áirítear trí rialacha is infheidhme a shoiléiriú maidir le scaoileadh substaintí truaillitheacha san uisce trí ghléasraí cóireála fuíolluisce uirbigh. Rud thairis sin is aidhm do na tograí is ea an nuálaíocht a chothú chun aghaidh a thabhairt ar shubstaintí ceimiceacha marthanacha agus ar shubstaintí atá nua‑aitheanta mar shubstaintí ar ábhar imní iad, lena n‑áirítear PFAS, micreaphlaistigh agus earraí cógaisíochta. Le próiseas an ‘mhalartaithe faisnéise’ faoi IED athbhreithnithe chun na doiciméid tagartha teicníce is fearr dá bhfuil ar fáil a tharraingt suas agus athbhreithniú a dhéanamh orthu, cuirfear san áireamh sainaithint na substaintí ar ábhar imní iad faoi dhlí uisce an Aontais, lena n‑áirítear substaintí ar na ‘liostaí faire’ le haghaidh uisce dromchla agus screamhuisce, mar aon le substaintí lena mbaineann baol mór don timpeallacht uisceach nó tríd an timpeallacht uisceach ar leibhéal an Aontais Eorpaigh. •Comhsheasmhacht le beartais eile de chuid an Aontais Tá an tionscnamh seo ina chuid de chlár oibre an Choimisiúin 2022 agus ina phríomhghníomhaíocht den Phlean Gníomhaíochta maidir le Truailliú Nialasach. Cosúil le gach tionscnamh faoin gComhaontú Glas don Eoraip, tá sé d’aidhm aige a áirithiú go mbainfear cuspóirí amach ar an mbealach is éifeachtaí agus lena mbainfidh an t‑ualach is lú agus lena gcomhlíonfar an prionsabal ‘gan dochar mór a dhéanamh’. Déantar an reachtaíocht atá ann cheana a mhionchoigeartú, a thabhairt cothrom le dáta agus a oiriúnú i gcomhthéacs an Chomhaontaithe Ghlais. Is é fócas an tionscnaimh an uaillmhian maidir le truailliú nialasach a shainmhíniú le haghaidh truailleáin uisce agus leis sin, an leibhéal cosanta le haghaidh sláinte an duine agus éiceachórais nádúrtha. Mórán beart is gá chun é sin a ghnóthú, tugtar aghaidh orthu le tionscnaimh eile, a bhfuil dlúthbhaint eatarthu, den Chomhaontú Glas don Eoraip. Áirítear orthu sin: ·An Straitéis Bhithéagsúlachta agus an Straitéis ón bhFeirm go dtí an Forc, a bhfuil sé d’aidhm acu an úsáid lotnaidicídí, an úsáid leasachán, caillteanais cothaitheach agus díolacháin frithmhiocróbach a laghdú faoi 2030. Tá cuid mhór den laghdú ar an úsáid lotnaidicídí le baint amach leis an togra ón gCoimisiún le haghaidh Rialachán ó Pharlaimint na hEorpa agus ón gComhairle maidir le húsáid inbhuanaithe táirgí cosanta plandaí agus lena leasaítear Rialachán (AE) 2021/2115. Athbhreithniú a dhéanfar amach anseo ar Rialachán (CE) Uimh. 1107/2009 a bhaineann le táirgí cosanta plandaí (PPPanna) a chur ar an margadh, d’fhéadfadh ról a bheith aige sin freisin; ·Straitéis an Aontais maidir le Plaisteach agus an tionscnamh de chuid an Aontais maidir le micreaphlaistigh atá ar na bacáin, arb é is aidhm dóibh spriocanna an Phlean Gníomhaíochta maidir le Truailliú Nialasach a chomhlíonadh i dtaca le dramhaíl, bruscar plaisteach ar muir agus micreaphlaistigh a scaoiltear sa chomhshaol a laghdú faoi 2030; ·Treoir (AE) 2019/904 (an Treoir maidir le Plaistigh Aon Úsáide nó SUPD), arb é is aidhm di úsáid táirgí plaisteacha aon úsáide a theorannú, trí oibleagáidí a thabhairt isteach le haghaidh táirgeoirí maidir le bainistíocht dramhaíola agus glanadh mar shampla (lena n‑áirítear scéimeanna freagrachta táirgeoirí leathnaithe); ·An Plean Gníomhaíochta don Gheilleagar Ciorclach, lena bhfógraítear bearta chun micreaphlaistigh a laghdú go háirithe agus meastóireacht ar Threoir 86/278/CEE ón gComhairle (an Treoir maidir le Sloda Séaraigh, nó SSD), lena ndéantar cáilíocht an tsloda a úsáidtear sa talmhaíocht a rialáil; ·An Straitéis Ceimiceán um an Inbhuanaitheacht, lena aithnítear go bhfuil ceimiceáin fíor‑riachtanach le haghaidh folláine sochaí nua‑aimseartha, ach a bhfuil sé d’aidhm aici saoránaigh agus an comhshaol a chosaint ar bhealach níos fearr ar a n‑airíonna guaiseacha féideartha. Leagtar síos an cuspóir leis an Straitéis freisin go ngluaisfear i dtreo cur chuige ‘substaint amháin, measúnú amháin’ trí fheabhas a chur ar éifeachtúlacht, éifeachtacht, comhleanúnachas agus trédhearcacht na measúnuithe sábháilteachta ar cheimiceáin ar fud na reachtaíochta ábhartha uile. Ar an gcúis sin, sanntar ról lárnach leis an togra seo do ECHA chun tabhairt faoi ról na tacaíochta eolaíche chun truailleáin uisce a shainaithint amach anseo mar aon le caighdeáin cháilíochta ábhartha a mholadh; Cur chuige Straitéiseach 2019 maidir le hEarraí Cógaisíochta sa Timpeallacht (a eascraíonn go díreach as athbhreithniú 2013 ar EQSD) agus the Pharmaceuticals Strategy for Europe [an Straitéis um Earraí Cógaisíochta don Eoraip], cuireann siad araon tionchair fhéideartha an truaillithe ó iarmhair chógaisíochta ar an gcomhshaol agus ar an tsláinte i dtábhacht agus liostaítear leo raon gníomhaíochtaí atá deartha chun dul i ngleic leis na dúshláin sin. An t‑athbhreithniú atá ar na bacáin ar an reachtaíocht maidir le táirgí íocshláinte lena n‑úsáid ag an duine, tá coinne leis go soláthrófar bearta leantacha iomchuí. Mar an gcéanna, trí dhrugaí fhrithmhiocróbacha éagsúla a liostú mar aon leis an miotal airgead, tá an togra sin comhsheasmhach le straitéis an Aontais i réimse na frithsheasmhachta frithmhiocróbaí; ·An Straitéis Eorpach maidir le Sonraí, lena gcuirtear i dtábhacht gur cheart sonraí arna nginiúint ag an earnáil phoiblí a bheith ar fáil ar mhaithe le leas an phobail, chun gur féidir iad a úsáid go hiomchuí, ag taighdeoirí, institiúidí poiblí eile, agus fiontair bheaga agus mheánmhéide (FBManna) mar shampla. ·Tá an togra seo comhsheasmhach freisin le tuarascáil deiridh na Comhdhála ar Thodhchaí na hEorpa agus leis na moltaí sainráite atá inti ó shaoránaigh maidir leis an truailliú nialasach i gcoitinne agus go háirithe leis na tograí chun dul i ngleic leis an truailliú. Tá na tograí críochnaitheacha seo a leanas ábhartha sa chomhthéacs seo go sonrach: oTogra 1.4 chun: ‘Laghdú mór a dhéanamh ar an úsáid lotnaidicídí agus leasachán ceimiceach, i gcomhréir leis na spriocanna atá ann cheana, agus an tslándáil bhia á háirithiú fós, agus tacaíocht le haghaidh taighde chun roghanna malartacha a fhorbairt a bheidh níos inbhuanaithe agus níos dúlrabhunaithe; oTogra 2.7 chun: ‘Foinsí uisce a chosaint agus truailliú aibhneacha agus aigéan a chomhrac, lena n‑áirítear trí thaighde ar an truailliú micreaphlaisteach agus tríd an truailliú sin a throid’: 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 192 den Chonradh ar Fheidhmiú an Aontais Eorpaigh (CFAE) an bunús dlí don togra seo. I gcomhréir le hAirteagail 191 agus Airteagal 192(1) CFAE, ceanglaítear ar an Aontas Eorpach rannchuidiú le cáilíocht an chomhshaoil a chaomhnú, a chosaint agus feabhas a chur ar an gcáilíocht sin; bearta a chur chun cinn ar an leibhéal idirnáisiúnta chun déileáil le fadhbanna comhshaoil ar bhonn réigiúnach nó domhanda; agus an t‑athrú aeráide a chomhrac. •Coimhdeacht (i gcás inniúlacht neamheisiach)

Truaillítear dobharlaigh dromchla agus screamhuisce san Aontas le truailleáin éagsúla. Bíonn an truailliú ag taisteal le sruth agus faoi thalamh, agus is ceantair abhantraigh idirnáisiúnta 60 % de cheantair abhantraí na hEorpa (agus iad á gcomhroinnt idir na Ballstáit nó idir Ballstát agus tír nach de chuid an Aontais Eorpaigh í). Ar an gcúis sin, tá an comhar idir na Ballstáit fíor‑riachtanach agus is gá gníomhaíocht ar leibhéal an Aontais Eorpaigh chun aghaidh a thabhairt ar an truailliú agus ar thionchair thrasteorann eile trí chaighdeáin chomhchuibhithe a leagan síos agus trí chórais chomhchuibhithe a bhunú chun sonraí a bhailiú agus a chomhroinnt. Gan gníomhaíocht ar leibhéal an Aontais Eorpaigh, thiocfadh sé chun bheith i bhfad róchostasach, go háirithe le haghaidh na mBallstát atá lonnaithe i dtreo béal abhann, chun aghaidh a thabhairt ar an truailliú. Le seiceáil oiriúnachta 2019 ar reachtaíocht uisce an Aontais, deimhníodh gur spreag nó gur treisíodh leis an Treoir Réime maidir le hUisce agus leis an dá threoir ar leith a ghabhann leis an Treoir Réime gníomhaíocht chun aghaidh a thabhairt ar na brúnna trasteorann ar acmhainní uisce ar leibhéal abhantraí, go náisiúnta agus go hidirnáisiúnta araon. I ndáil le truailleáin go sonrach, déantar idirdhealú leis an reachtaíocht idir substaintí a mheastar riosca a bheith ag baint leo ar leibhéal an Aontais Eorpaigh agus substaintí ar ábhar imní réigiúnach nó náisiúnta iad, agus tugtar aghaidh ar bhealaí difriúla orthu. Féachtar leis an tionscnamh seo le feabhas a chur ar an mbealach a láimhseálann na Ballstáit substaintí ar ábhar imní réigiúnach agus náisiúnta iad. I gcás ina leagtar caighdeáin cáilíochta comhshaoil an Aontais síos, tugann an tAontas cuspóirí coiteanna isteach chun an uaillmhian maidir leis an truailliú nialasach a ghnóthú ar bhonn fianaise eolaíoch, ach fágtar faoi na Ballstáit an tsolúbthacht chun cinneadh a dhéanamh faoin mbealach is costéifeachtaí chun na cuspóirí sin a ghnóthú, agus reachtaíocht fhoinse‑bhunaithe ábhartha an Aontais á cur san áireamh. Ar an mbealach sin (cuspóirí coiteanna lena mbaineann an tsolúbthacht chun iad sin a ghnóthú), cruthaítear nasc leis an reachtaíocht fhoinse‑bhunaithe ar leibhéal an Aontais Eorpaigh (amhail an úsáid inbhuanaithe lotnaidicídí) agus cuidítear lena áirithiú go gcomhlíonfar na haidhmeanna a leagtar síos sa reachtaíocht sin go héifeachtach. •Comhréireacht Déantar athbhreithniú leis an togra ar na liostaí atá ann cheana de thruailleáin uisce dromchla agus screamhuisce agus leagtar síos nó tugtar cothrom le dáta caighdeáin cáilíochta comhshaoil lena gcomhlíonadh ag na Ballstáit, agus an togra ag brath go mór ar reachtaíocht eile de chuid an Aontais lena dtugtar aghaidh ar fhoinse an truaillithe nó lena rialáiltear a n‑astaíochtaí le linn táirgeadh agus úsáide (amhail srianta ar úsáid substaintí áirithe faoi REACH nó teorainnluachanna astaíochtaí a leagtar amach i gceadanna le haghaidh suiteálacha tionsclaíocha faoi IED) agus rogha na mbeart sonrach á fágáil faoi na Ballstáit. Toisc go bhfuil a shaintréithe sonracha féin ag gach dobharlach san Aontas (aeráid, sruth, dálaí geolaíocha, etc.) agus nach gá go mbeidh sé faoin mbrú céanna a bheidh ar dhobharlaigh eile, is ceart roghnú na mbeart a fhágáil faoi údaráis uisce na mBallstát ó thaobh na comhréireachta de. Le seiceáil oiriúnachta 2019 ar reachtaíocht uisce an Aontais, deimhníodh breisluach na Treorach Réime maidir le hUisce, EQSD agus GWD. Deimhnítear leis an measúnú tionchair le haghaidh an togra seo go mbaineann riosca ar leibhéal an Aontais Eorpaigh leis na substaintí a bhfuiltear ag cuimhneamh ar iad a chur leis na liostaí truailleán in éineacht le caighdeáin cháilíochta ar fud an Aontais. Sainaithníodh líon beag substaintí a bhí liostaithe cheana féin nach meastar iad a bheith ina substaintí ar ábhar imní ar fud an Aontais a thuilleadh iad, ach ar ghá aghaidh a thabhairt orthu ar an leibhéal náisiúnta fós b’fhéidir. Leagtar nós imeachta amach leis an togra seo lena gcuirtear é ar a chumas don Choimisiún Eorpach aghaidh a thabhairt ar neamhréireachtaí sa bhealach lena ndéanann na Ballstáit cinneadh faoi shubstaintí lena rialáil ar an leibhéal náisiúnta agus faoi na caighdeáin cháilíochta le leagan síos lena n‑aghaidh. •An rogha ionstraime Tá an tionscnamh i bhfoirm treorach toisc gurb í sin an ionstraim dlí is iomchuí chun leasuithe a dhéanamh ar na treoracha ábhartha atá ann cheana. Ceanglaítear le treoir ar na Ballstáit na forálacha a thrasuíomh ina gcórais dlí shubstaintigh agus nós imeachta náisiúnta agus bearta a chur chun feidhme lena mbainfear na cuspóirí amach. Leis an gcur chuige sin, tugtar níos mó saoirse do na Ballstáit ná mar a thabharfaí le rialachán, toisc gur féidir leis na Ballstáit na bearta is iomchuí a roghnú chun oibleagáidí comhaontaithe na dtorthaí a ghnóthú. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana In 2019, cuireadh meastóireacht seiceála oiriúnachta ar reachtaíocht uisce an Aontais i gcrích, lenar cumhdaíodh an Treoir Réime maidir le hUisce, EQSD, GWD agus FD. Thángthas ar an gconclúid leis an tseiceáil oiriúnachta gurbh amhlaidh, cé go bhfuil an reachtaíocht oiriúnach don fheidhm den chuid is mó, gur féidir feabhsuithe eile a dhéanamh i ndáil le bheith ag dul i ngleic leis an truailliú ceimiceach. Cinneadh leis an tseiceáil oiriúnachta, ar an iomlán, go bhfuil trí chúis ann nach ndearnadh ach dul chun cinn teoranta i dtreo cuspóirí foriomlána na reachtaíochta a ghnóthú: comhtháthú neamhleor na gcuspóirí uisce i mbeartais ábhartha eile; infheistíocht neamhleor sna Ballstáit i dtionscadail agus i gcláir a bhaineann le huisce; iarrachtaí cur chun feidhme neamhleora. A mhéid a bhaineann le cur chun feidhme, cuireadh easnaimh éagsúla i dtábhacht i ndáil leis an truailliú ceimiceach: an éagsúlacht mhór sna caighdeáin cháilíochta le haghaidh truailleáin is truailleáin ábhartha náisiúnta, an t‑ualach riaracháin atá bainteach leis an tuairisciú, easpa shainiúlacht agus thráthúlacht na faisnéise tuairiscithe agus an próiseas chun na liostaí truailleán a thabhairt cothrom le dáta atá fadálach agus dian ar acmhainní. Tugtar aghaidh ar na heasnaimh sin leis an togra seo. Ina theannta sin, cuirtear san áireamh leis torthaí ábhartha ó sheiceáil oiriúnachta 2019 ar an reachtaíocht is ábhartha maidir le ceimiceáin agus na gealltanais a rinneadh sa Straitéis Ceimiceán um an Inbhuanaitheacht. Go háirithe, déantar céim i dtreo (meascán) faireachán níos iomlánaíche trí úsáid modhanna éifeachtbhunaithe a thabhairt isteach, agus áirítear forálacha leis an togra chun feabhas a thabhairt ar thráthúlacht, éifeachtúlacht agus comhleanúnachas an mheasúnúcháin ghuaise agus riosca (trí chomhroinnt sonraí a éascú agus tríd an gcur chuige ‘substaint amháin, measúnú amháin’ a chur i bhfeidhm mar shampla). Oiriúnacht rialála agus simpliú (REFIT) Breithníodh roghanna leis an Measúnú Tionchair i dtaca leis an simpliú agus chun ualaí a laghdú. Maidir le substaintí a bhaint de liosta na dtruailleán uisce dromchla, is laghdú teoranta ar ualaí é, mar a dhéantar leis an athrú ar an athbhreithniú ar an liosta faire go ndéanfar gach 3 bliana seachas gach 2 bhliain é, agus leis an athbhreithniú ar na liostaí truailleán uisce dromchla agus screamhuisce trí ghníomhartha tarmligthe seachas trí chomhchinneadh. Le sásra um sheachadadh uathoibríoch sonraí faoin Treoir Réime maidir le hUisce agus faoi EQSD, laghdófar an t‑ualach tuairiscithe ar na Ballstáit, mar a dhéanfar le cur ar ceal na tuarascála eatramhaí ar chlár na mbearta faoi Airteagal 15(3) den Treoir Réime maidir le hUisce. Ach feabhas a chur ar na treoirlínte atá ann cheana maidir le Modhanna Éifeachtbhunaithe agus modheolaíocht chomhchuibhithe a fhorbairt maidir le faireachán a dhéanamh ar phlaistigh, simpleofar obair na mBallstát sna réimsí sin. Agus an Measúnú Tionchair á fhorbairt, cuireadh bun‑saintréithe na tástála FBM i bhfeidhm agus tugadh torthaí faoi deara go háirithe i roinn 6. Tá FBManna gníomhach i dtáirgeadh agus in úsáid na dtruailleán ábhartha. Ba cheart a thabhairt faoi deara nach féidir tionchair a shainaithint agus a chainníochtú go beacht i gcoitinne toisc go mbraithfidh an tionchar ar bhearta a dhéanann na Ballstáit chun cuspóirí na reachtaíochta a ghnóthú.

Tuairim an Bhoird um Ghrinnscrúdú Rialála D’eisigh an Bord um Ghrinnscrúdú Rialála tuairim dhearfach, an 24 Meitheamh 2022, ach bhí roinnt agús léi. D’iarr an Bord athruithe chun trí ghné a chur ina gceart go háirithe: (1) dearadh na roghanna, a measadh a bheith róchasta agus nár soiléiríodh go leor leo na príomhroghanna beartais; (2) na tionchair ar FBManna agus ar shaoránaigh, nár measadh anailís leormhaith a bheith déanta orthu, agus nach ndearnadh measúnú leis an tuarascáil ar an mbealach a d’fhéadfaí difear a dhéanamh do na Ballstáit aonair; (3) níor measadh go raibh an tuarascáil soiléir faoi ord méide na dtionchar lena raibh coinne, nach ndearnadh measúnú criticiúil ar bhailíocht na meastachán léiritheach sochar agus costas agus ar a n‑ábharthacht leis an tionscnamh, agus níor ceapadh go raibh comparáid na roghanna bunaithe ar an éifeachtacht, éifeachtúlacht agus comhleanúnachas a bhain leo. Mar fhreagairt air sin, simplíodh na roghanna beartais, tríd an líon roghanna a laghdú agus trí roghanna a chomhiomlánú. Forbraíodh na tionchair ar FBManna a thuilleadh sa téacs tríd síos, mar a rinneadh leis an bhfaisnéis ar thionchair ar thomhaltóirí agus ar na Ballstáit. Soiléiríodh an léirmhíniú ar fhigiúirí maidir le costais agus sochair chun seachaint nach smaoineofar gur féidir iad a léirmhíniú mar chostais agus sochair atá nasctha leis na tionscnamh seo amháin. Tá an téacs maidir le Ceann Isteach, Ceann Amach curtha i gcrích. Ar deireadh, cuireadh an measúnú ar éifeachtacht, éifeachtúlacht agus comhleanúnachas le haghaidh na roghanna leis an téacs. •Comhairliúcháin leis na páirtithe leasmhara Tharla comhairliúchán fairsing le páirtithe leasmhara chun tacú le hullmhú an togra seo. Bunaithe ar threoirlínte an Choimisiúin um Rialachán Níos Fearr, tharla idir chomhairliúchán poiblí oscailte agus suirbhé le saineolaithe in 2021, agus na torthaí ag cur leis an measúnú tionchair le haghaidh an togra seo. Coimeádadh líonra buan na mBallstát agus na bpáirtithe leasmhara a thacaíonn le cur chun feidhme na Treorach Réime maidir le hUisce agus a treoracha ar leith ar an eolas, agus chuathas i gcomhairle go háirithe leis na Meithleacha maidir le Ceimiceáin agus le Screamhuisce. Le haghaidh na substaintí aonair agus na ngrúpaí substaintí a sainaithníodh lena liostú mar thruailleáin uisce dromchla, d’ullmhaigh an tAirmheán Comhpháirteach Taighde (JRC) de chuid an Choimisiúin sainchomhaid theicniúla fhairsinge, agus foghrúpaí de shaineolaithe de chuid na mBallstát agus na bpáirtithe leasmhara ag tacú leo. Ar deireadh, mar chuid den athbhreithniú ag an gCoiste Eolaíoch um Rioscaí Sláinte agus Comhshaoil, agus Rioscaí atá ag Teacht chun Cinn (SCHEER), foilsíodh tuairimí tosaigh (agus tréimhse 4 seachtaine chun barúlacha a thabhairt á hurramú), agus na torthaí ag cur le tuairim SCHEER. I gcás beagáin substaintí, níl an t‑athbhreithniú tugtha chun críche. Marcáladh na luachanna atá beartaithe dá bhrí sin mar ‘faoi réir a ndeimhnithe i bhfianaise na tuairime atá iarrtha ó SCHEER’. Beidh na luachanna críochnaitheacha uile a bheartófar go hiomlán comhsheasmhach leis an gcomhairle eolaíoch. •Saineolas a bhailiú agus a úsáid Sholáthair JRC saineolas inmheánach, go háirithe chun na truailleáin uisce dromchla a roghnú agus na caighdeáin cáilíochta comhshaoil (EQS) a dhíorthú. Sholáthair saineolaithe ó na Meithleacha maidir le Ceimiceáin agus Screamhuisce saineolas teicniúil seachtrach, lena n‑áirítear maidir le truailleáin screamhuisce. Thacaigh staidéar a d’ullmhaigh sainchomhairleoirí seachtracha le measúnú tionchair an Choimisiúin, staidéar lena ndearnadh athbhreithniú ar na tionchair eacnamaíocha, shóisialta agus chomhshaoil a bhaineann le raon roghanna beartais féideartha, agus na tionchair lena bhfuil coinne a bhaineann le beartais atá ann cheana agus le beartais atá beartaithe ar leibhéal an Aontais Eorpaigh á gcur san áireamh mar aon le hionchuir ó pháirtithe leasmhara. Tá sainchomhaid JRC maidir le substaintí, tuarascálacha ón Meitheal maidir le Screamhuisce, tuarascáil staidéir na sainchomhairleoirí agus tuarascálacha ó cheardlann na bpáirtithe leasmhara ar fáil in CIRCABC. •Measúnú tionchair Leis an measúnú tionchair, scrúdaíodh na trí ghrúpa roghanna, i.e. roghanna a bhaineann le huiscí dromchla, roghanna a bhaineann le screamhuiscí, agus roghanna cothrománacha. I gcás screamhuiscí, rinneadh measúnú leis ar an tionchar a bhainfeadh le raon substaintí (as measc earraí cógaisíochta, lotnaidicídí, ceimiceáin thionsclaíocha agus miotail a bhfuil athbhreithniú déanta orthu) a chur le liosta na substaintí tosaíochta, agus dá bhrí sin ar an tionchar a bhainfeadh le EQS ar fud an Aontais a leagan síos lena n‑aghaidh. I gcás substaintí tosaíochta éagsúla atá ann cheana, rinneadh athbhreithniú leis an measúnú ar an tionchar a bhainfeadh le hathrú a dhéanamh ar a EQS (ar bhonn fianaise eolaíoch nua). I gcás substaintí tosaíochta áirithe eile atá ann cheana, rinneadh scrúdú leis ar an tionchar a bhainfeadh leis na substaintí sin a bhaint den liosta. I gcás screamhuisce, rinneadh athbhreithniú leis an measúnú tionchair ar an tionchar a bhainfeadh le substaintí sonracha (grúpaí díobh) a chur leis an liosta, is é sin PFAnna, meitibilítí neamhábhartha de lotnaidicídí (nrManna) agus earraí cógaisíochta. Ar deireadh, rinneadh athbhreithniú leis an measúnú tionchair ar raon roghanna chun feabhas a chur ar an digitiú, ar an gcuíchóiriú riaracháin agus ar an mbainistíocht riosca sa réimse maidir le truailliú uisce. Príomhfhoinsí an truaillithe i gcás na substaintí sainaitheanta, is iad sin próisis táirgthe ceimiceán (astaíochtaí díreacha a eascraíonn as adhmad, laín, cruach, dóchán, teicstílí, plaistigh etc. a tháirgeadh); sceitheadh fuíolluisce lena n‑áirítear earraí cógaisíochta agus ceimiceáin agus fabraicí á nglanadh, táirgí tomhaltais, táirgí glantacháin, táirgí cúraim phearsanta; sceitheadh indíreach a eascraíonn as lotnaidicídí, bithicídí agus úsáid earraí cógaisíochta sa talmhaíocht; ceimiceáin a úsáidtear chun bóithre a thógáil; deascadh mearcair as gléasraí dócháin breoslaí iontaise agus PFAS as cúir comhraicthe dóiteáin. Tá na foinsí agus na conairí uile sin faoi réir reachtaíochta, lena n‑áirítear an Treoir maidir le hAstaíochtaí Tionsclaíocha 2010/75/CE (faoi athbhreithniú), an Treoir maidir le Cóireáil Fuíolluisce Uirbigh 91/271/CEE (faoi athbhreithniú), Treoir 2009/128/CE maidir le húsáid inbhuanaithe lotnaidicídí (faoi athbhreithniú), Treoir 2001/83/CE maidir le táirgí íocshláinte lena n‑úsáid ag an duine, Rialachán (AE) 2019/6 maidir le táirgí íocshláinte tréidliachta, Rialachán REACH Uimh. 1907/2006, Rialachán (CE) Uimh. 1107/2009 maidir le táirgí cosanta plandaí, Rialachán (AE) Uimh. 528/2012 maidir le táirgí bithicíde; agus Rialachán (CE) Uimh. 1223/2009 maidir le táirgí cosmaideacha. Trí uasteorainneacha tiúchain a leagan síos le haghaidh na substaintí sin, tá sé d’aidhm ag an togra seo éifeacht agus cur chun feidhme reachtaíocht fhoinseach agus chonaire an Aontais a threisiú agus, i gcás ina gceanglófar amhlaidh chun an tsláinte nó an comhshaol a chosaint, brú ar son bearta foinseacha/conaire níos doichte a ghlacadh ar leibhéal na mBallstát. Rinneadh athbhreithniú ar na roghanna in aghaidh na gcostas agus na sochar eacnamaíoch, sóisialta agus comhshaoil a bheadh acu, rud as ar eascair an pacáiste seo a leanas de roghanna tosaíochta: Uisce dromchla Rogha 1: Cur leis an liosta substaintí tosaíochta mar shubstaint aonair agus EQS leagtha síos le haghaidh gach substaint go haonarach 23 substaint aonair: 17‑Béite éastraidé-ól (E2); Aicéatamíprid; Aisitrimícin; Défheintrin; Bisfeanól A; Carbamasaipín; Clairitrimícin; Clóitiainidín; Deiltemheitrin; Déchlóifeineac; Eiritrimícin; Eisfeanvailéaráit; Éastrón (E1); Eitinil éastraidé‑ól (EE2); Gliofosáit; Iobúpróifein; Imíodaclóiprid; Niceasulfúrón; Sármheitrin; Tiaclóiprid; Tiaimeatocsam; Tríchlósan, Airgead. Rogha 2: Cur leis an liosta substaintí tosaíochta mar ghrúpa agus EQS leagtha síos le haghaidh ‘suimiú di’ PFAS (suimiú 24 shubstaint ainmnithe) Rogha 3: Leasú ar EQS atá ann cheana Caighdeán cáilíochta comhshaoil níos déine i gcás 14 shubstaint: Clóirpireafos; Cipirmeitrin; Déchófól; Dé‑ocsainí; Dé-úrón; Fluaraintéin; Heicseabrómaiciogladóideacáin (HBCDD); Heicseaclórabútaidéin; Mearcair; Nicil; Feanól Naoinile; PAHanna; PBDEnna; Tríbhúitiltin Caighdeán cáilíochta comhshaoil nach bhfuil chomh dian i gcás 2 shubstaint: Heipteaclór/eapocsaíd heipteaclóir; Heicseaclóraibeinséin Rogha 4: Díroghnú 4 shubstaint: Alaclór; Teitreaclóiríd charbóin; Clóirfeinveanfos; Siomaisín Screamhuisce Rogha 1: Cur le hIarscríbhinn I agus Caighdeán Cáilíochta Screamhuisce (GW QS) leagtha síos le haghaidh gach substaint go haonarach 2 shubstaint chógaisíochta: Carbamasaipín agus Sulfaimeatocsasól Gach nrM ag a bhfuil GW QS aonair 0.1 µg/l Rogha 2: Cur le hIarscríbhinn I agus GW QS leagtha síos le haghaidh ‘suimiú di’ PFAS (suimiú 24 shubstaint ainmnithe) Rogha 3: Cur le hIarscríbhinn II 1 substaint: Primeadón Digitiú, cuíchóiriú riaracháin agus bainistíocht riosca níos fearr Rogha 1: Treoraíocht agus comhairle a sholáthar maidir le faireachán b Feabhas a chur ar threoirlínte atá ann cheana maidir le EBM chun feabhas a chur ar an bhfaireachán ar ghrúpaí/mheascán truailleán trí EBManna a úsáid. c Caighdeán agus treoraíocht tomhais chomhchuibhithe a fhorbairt le haghaidh na micreaphlaisteach san uisce mar bhonn chun MS a thuairisciú agus a liostú amach anseo faoi EQSD agus GWD. Rogha 2: Cleachtais faireacháin oibleagáideacha a leagan síos/a leasú a Oibleagáid a áireamh ar EQSD chun EBManna a úsáid chun faireachán a dhéanamh ar éastraiginí. b Liosta Faire Screamhuisce oibleagáideach a bhunú a bheidh cosúil le liosta faire na screamhuiscí agus an uisce óil agus treoraíocht a sholáthar maidir le faireachán a dhéanamh ar na substaintí liostaithe. c Feabhas a chur ar thimthriall faireacháin agus athbhreithniúcháin an Liosta Faire Uisce Dromchla chun go mbeidh níos mó ama ann chun na sonraí a phróiseáil sula ndéanfar athbhreithniú ar an liosta. Rogha 3: Tuairisciú agus aicmiú a chomhchuibhiú a Sásra um sheachadadh sonraí uathoibrithe a bhunú le haghaidh EQSD agus na Treorach Réime maidir le hUisce chun rochtain éasca ag eatraimh ghearra a áirithiú ar shonraí faireacháin/stádais chun iarrachtaí a chuíchóiriú agus a laghdú, ar iarrachtaí iad atá bainteach leis an tuairisciú atá i bhfeidhm faoi láthair, agus rochtain ar amhshonraí faireacháin a cheadú. b Stór caighdeán cáilíochta comhshaoil a thabhairt isteach le haghaidh RBSPanna mar Iarscríbhinn a ghabhann le EQSD, agus RBSPanna a chur ina gcuid den mheasúnú ar stádas ceimiceach na n‑uiscí dromchla. Rogha 4: Gnéithe reachtacha agus riaracháin a EQSD a úsáid in áit na Treorach Réime maidir le hUisce chun liosta na substaintí tosaíochta a shainmhíniú, agus na liostaí de thruailleáin uisce dromchla agus screamhuisce a thabhairt cothrom le dáta leis an nós imeachta Coiste nó le gníomhartha tarmligthe. b Stádas Aildrine, Díldrine, Eindrine, Isidrine, DDT, Teitreaclóireitiléine agus Tríchlóireitiléine a athrú ó ‘truailleáin eile’ go dtí stádas substaintí tosaíochta. c Stádas 1,2 déchlóireatáin, fluaraintéine, luaidhe, eatocsaláití ochtailfeanóil agus peinteaclóraifeanóil a athrú go dtí stádas substaintí guaiseacha tosaíochta. Áirithítear leis an bpacáiste beartas atá beartaithe go mbeidh athruithe reachtacha comhréireach fós, agus gur mó na sochair eacnamaíocha, shóisialta agus chomhshaoil ná na costais chomhfhreagracha, agus go mbeidh siad dírithe ar fhadhbanna ar fearr aghaidh a thabhairt orthu ar leibhéal an Aontais Eorpaigh. Tá sé deacair costais an tionscnaimh seo a chainníochtú, agus go háirithe a shochair, i ngeall ar a idirghníomhaíocht le tionscnaimh beartais eile le haghaidh bearta áirithe ar fud an Aontais (agus i ngeall ar spleáchas an tionscnaimh orthu siúd). Thairis sin, is féidir leis na Ballstáit, a bheag nó a mhór, roghnú cé na bearta a chuirfidh siad chun feidhme chun an chomhlíontacht a ghnóthú: beidh siad sin éagsúil dá bhrí sin de réir imthosca áitiúla/náisiúnta. I gcás screamhuisce, tá coinne le costais dhíreacha mhóra, as iobúpróifein, gliofosáit, PFAS agus bisfeanól A a chur leis an liosta substaintí tosaíochta, agus as an gcaighdeán cáilíochta comhshaoil a leasú i gcás hidreacarbón il‑timthriallach aramatach (HIA), mearcaire agus nicile chomh maith. Is dócha go mbeidh sé sin ina údar le costais forbartha táirgí le haghaidh an tionscail agus costais ionadaíochta le haghaidh úsáideoirí na substaintí sin, lena n‑áirítear san earnáil talmhaíochta. I ndáil le screamhuisce, is dócha gur as caighdeáin cháilíochta a chur isteach le haghaidh PFAS a eascróidh na costais is suntasaí. Féadfaidh baint a bheith ag costais le srianadh úsáide na lotnaidicídí nó na ceimiceáin tionsclaíocha, mar shampla, agus le bithsholaid éillithe a bhainistiú agus dlús a chur leis an gcóireáil fuíolluisce. Costas na roghanna tosaíochta a bhaineann leis an digitiú, cuíchóiriú riaracháin agus bainistíocht riosca níos fearr, is de chineál riaracháin iad na costais sin, agus ar leibhéal an Aontais Eorpaigh a thiocfaidís chun cinn i dtosach báire agus bheidís íseal i gcoitinne, seachas an sásra um sheachadadh sonraí uathoibrithe b’fhéidir. Ní féidir costais a chur i leith an tionscnaimh seo go haonarach, i ngeall nach féidir idirghníomhaíochtaí agus sineirgí le go leor beartas eile de chuid an Aontais a sheachaint, ar beartais iad lena dtéitear i ngleic leis na substaintí céanna. Déantar inmheánú ar fhormhór chostais an truaillithe trí IED agus UWWTD, an toirmeasc todhchaí ar gach PFA ach amháin in úsáidí fíor‑riachtanacha, cur chun feidhme an tionscnaimh maidir le micreaphlaistigh atá ar na bacáin agus trí nithe eile. Mar shampla, leis an athbhreithniú ar UWWTD, cuirfear borradh faoi uasghrádú go leor UWWTPanna, agus tabharfar freagracht táirgeoirí leathnaithe isteach chun na costais a chumhdach, rud lena laghdófar go mór ualach na micreathruailleán a théann in uiscí dromchla agus screamhuiscí. Rannchuideoidh an tionscnamh atá beartaithe le tiúchain na gceimiceán géarthocsaineach agus/nó marthanach san uisce a laghdú. Cuirfear feabhas leis freisin ar luach na n‑éiceachóras uisceach agus na seirbhísí a sholáthraíonn siad. Áirítear ar na sochair dá bhrí sin tionchair laghdaithe ar shláinte an duine, an dúlra, pailneoirí agus an talmhaíocht, mar aon le costais na cóireála uisce a sheachaint. Ach sonraí in‑athúsáidte, inrochtana agus infhaighte go héasca a dhéanamh de na sonraí faireacháin ar cheimiceáin, cuirfear feabhas mór ar chomhleanúnachas an mheasúnaithe sábháilteachta agus beidh sé sin ina chéim thábhachtach sa ghluaiseacht i dtreo an chuir chuige ‘substaint amháin, measúnú amháin’ a gealladh in EGD. Spriocanna Forbartha Inbhuanaithe

Tá éifeachtaí dearfacha ag an togra ar bhaint amach Spriocanna Forbartha Inbhuanaithe (SFI) 6 (uisce), 12 (tomhaltas agus táirgeadh) agus 14 (aigéin). A mhéid a bhaineann le SFI 6, tá coinne le leibhéil níos ísle de thruailliú foinsí uisce óil, cáilíocht cheimiceach níos fearr ó thaobh uisce dromchla agus screamhuisce de, agus ba cheart do chion na ndobharlach ina bhfuil dea‑cháilíocht chomhthimpeallach dul i méid, le himeacht ama, toisc go ndéanfaidh na Ballstáit bearta chun tiúchain truailleán a laghdú agus go gcuirfidh siad na bearta sin chun feidhme. I ndáil le SFI 12, tá coinne leis i dtaca leis na bearta a dhéanfar, ar leibhéal an Aontais Eorpaigh (tríd an Sustainable Production Initiative [an Tionscnamh um Tháirgeadh Inbhuanaithe] nó tríd an toirmeasc atá ar na bacáin ar gach úsáid PFA seachas iad siúd atá fíor‑riachtanach) agus ar leibhéal na mBallstát, gurb é a eascróidh astu úsáid chomhábhar difriúil, nach mbeidh chomh tocsaineach i dtáirgí. Ar deireadh i gcás SFI 14 is tábhachtach an éifeacht dhíreach a thabhairt faoi deara atá ar dhobharlaigh thrasdultacha agus mhara (1 mhuirmhíle ón gcósta) a chumhdaítear leis an Treoir Réime maidir le hUisce. Ina theannta sin an fionnuisce a shroicheann farraigí agus aigéin trí na haibhneacha beidh tiúchain níos ísle iontu de réir a chéile de shubstaintí a rialáiltear tríd an tionscnamh seo. Seiceáil na comhsheasmhachta ó thaobh na haeráide de agus an Bunphrionsabal Éifeachtúlachta Fuinnimh Tá an togra comhsheasmhach leis an gcuspóir aeráidneodrachta a leagtar amach sa Dlí Aeráide Eorpach agus i spriocanna 2030 agus 2050 an Aontais. An tionchar is suntasaí ar iarrachtaí maolaithe aeráide an togra is ea trí na substaintí a bhaint as i ngléasraí cóireála fuíolluisce, ar próisis é sin atá dian ar fhuinneamh. Ag brath ar na bearta a dhéanfaidh na Ballstáit chun láithreacht substaintí san uisce a laghdú nó deireadh a chur léi de réir a chéile, ba cheart an tionchar a bheith dearfach (nuair a thabharfar aghaidh ar shubstaintí ag an bhfoinse agus nach gá iad a bhaint as fuíolluisce dá bhrí sin), neodrach (i gcás in ionad substaintí, go gcuirfear substaintí a gceanglófar an iarracht chéanna i ngléasraí cóireála fuíolluisce lena n‑aghaidh chun iad a bhaint as) nó diúltach más rud é go gcinnfidh na Ballstáit brath ar an gcóireáil fuíolluisce go príomha. Ach ní dócha go dtarlóidh an cás deiridh sin toisc go mbíonn sé níos saoire agus níos éifeachtaí i gcoitinne idirghabháil a dhéanamh ag an bhfoinse. Thairis sin, leis an athbhreithniú ar an Treoir maidir le Cóireáil Fuíolluisce Uirbigh, tá an aeráidneodracht ina ceangal ar phleananna cóireála fuíolluisce faoi 2040, gan glanéifeachtaí diúltacha an togra seo a áireamh, a eascróidh as an gcóireáil mhéadaithe. An Bunphrionsabal Éifeachtúlachta Fuinnimh, mar a mholtar san athmhúnlú ar an Treoir maidir le hÉifeachtúlacht Fuinnimh, meastar sa togra seo é. Cosúil leis an tseiceáil comhsheasmhachta ó thaobh na haeráide de, is féidir coinne a bheith le roghanna beartais, in éineacht leis an athbhreithniú ar an Treoir maidir le Cóireáil Fuíolluisce Uirbigh, go mbeidh siad ar a laghad neodrach i dtéarmaí na héifeachtúlachta fuinnimh. D’eisigh an Bord um Ghrinnscrúdú Rialála tuairim dhearfach, ach bhí roinnt agús léi, an 24 Meitheamh 2022.

•Cearta bunúsacha Níl aon impleachtaí ag an togra maidir le cosaint na gceart bunúsach. 4.IMPLEACHTAÍ BUISÉADACHA Baineann an ráiteas airgeadais atá i gceangal leis an bpacáiste maidir le truailliú nialasach, lena n‑áirítear an togra atá ann faoi láthair, an togra chun athbhreithniú a dhéanamh ar an Treoir maidir le Cóireáil Fuíolluisce Uirbigh agus an Treoir maidir le Cáilíocht an Aeir. Léiríonn an ráiteas na himpleachtaí buiséadacha agus na hacmhainní daonna agus riaracháin is gá. Beidh impleachtaí buiséadacha ag an togra le haghaidh an Choimisiúin, na Gníomhaireachta Eorpaí Comhshaoil (EEA) agus na Gníomhaireachta Eorpaí Ceimiceán (ECHA) i dtéarmaí na hacmhainní daonna agus riaracháin is gá. Rachaidh ualach oibre cur chun feidhme agus forfheidhmiúcháin an Choimisiúin i méid de bheagán de thoradh níos mó substaintí a liostú agus iarracht a dhéanamh caighdeáin cháilíochta agus luachanna tairsí a chomhchuibhiú le haghaidh substaintí ar údar imní náisiúnta iad. Thairis sin, tairbheoidh an Coimisiún d’athshannadh na gcúraimí eolaíocha do ECHA, a thabharfaidh cúnamh go comhsheasmhach don Choimisiún maidir le tosaíocht a thabhairt do shubstaintí agus do mheascáin, caighdeáin cháilíochta agus luachanna tairsí a leagan síos, modhanna anailíse iomchuí a shainaithint agus measúnú a dhéanamh ar shonraí faireacháin ábhartha. Ba ghá 11 bhall foirne choibhéiseacha lánaimseartha le haghaidh na tacaíochta eolaíche ó ECHA. Beidh ualach oibre méadaithe ag EEA de thoradh an tuairiscithe méadaithe a dhéanfar níos minice agus a cheanglaítear ar na Ballstáit, agus de thoradh an mhéadaithe bhig ar an líon substaintí a liostaítear, rud ba ghá ceithre bhall foirne choibhéiseacha lánaimseartha bhreise san iomlán lena aghaidh le cois den 3.5 bhall foirne choibhéiseacha lánaimseartha atá rannpháirteach cheana féin. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Na Pleananna Bainistíochta Abhantraí a thuairiscítear gach 6 bliana don Choimisiún agus an tuairisciú leictreonach deonach faoin gComhstráitéis Cur chun Feidhme don EEA, beidh siad sin ina bpríomhfhoinse faisnéise fós chun cur chun feidhme éifeachtach an togra a fhíorú, go háirithe comhlíonadh na gcaighdeán cáilíochta athbhreithnithe nó nua le haghaidh uisce dromchla agus screamhuisce. Le sásraí feabhsaithe an liosta faire, lena gcuirtear d’oibleagáid ar na Ballstáit faireachán a dhéanamh ar shubstaintí ar ábhar imní atá ag teacht chun cinn iad, fágfar go mbeidh sé indéanta ag an gCoimisiún, le cúnamh ECHA agus na mBallstát, an gá le tuilleadh caighdeán cáilíochta nó le caighdeáin cháilíochta níos déine a shainaithint. Leis an tuairisciú níos tráthrialta ar shonraí faireacháin iarbhír freisin, agus leis an anailís orthu a dhéanann EEA, cuirfear ar a gcumas d’Institiúidí an Aontais, do na Ballstáit agus don phobal i gcoitinne, léargas níos cruinne agus níos cothroime le dáta a fháil ar stádas na ndobharlach dromchla agus screamhuisce san Aontas. A bhuí le sineirgí le E‑PRTR feabhsaithe, a bhfuil an bunachar sonraí leictreonach nua ar líne le cur ina ionad, i.e. an ‘Tairseach um Astaíochtaí Tionsclaíocha’, fardail na n‑astaíochtaí, nach dtuairiscítear ach gach 6 bliana faoi láthair, cuirfear forbhreathnú i bhfad níos tráthrialta agus níos comhleanúnaí ina n‑ionad ar sceitheadh iomlán na dtruailleán in aghaidh na hearnála. Leis sin, cuirfear ar a gcumas do na Ballstáit iarrachtaí cur chun feidhme a dhíriú. Déanfar athbhreithniú go tráthrialta ar na hIarscríbhinní a ghabhann leis na Treoracha maidir le hUisce Dromchla agus le Screamhuisce araon i bhfianaise an dul chun cinn eolaíoch agus theicniúil. Na nósanna imeachta níos solúbtha maidir le caighdeáin cháilíochta a ghlacadh le haghaidh substaintí ar údar imní iad, in éineacht leis na róil lárnacha a thugtar do EEA, chun anailís a dhéanamh ar shonraí faireacháin níos tráthrialta, ar mhaithe le tacaíocht eolaíoch leanúnach, fágfaidh siad go mbeifear in ann meastóireacht níos fearr a dhéanamh ar chruinneas na gcaighdeán atá ann faoi láthair agus ar an ngá le caighdeáin nua, chun aghaidh a thabhairt go gasta ar shubstaintí ar ábhar imní atá ag teacht chun cinn iad. Le rannpháirtíocht an dá Ghníomhaireacht, comhlíontar an cuspóir faoin Straitéis maidir le Ceimiceáin chun gluaiseacht i dtreo cur chuige ‘substaint amháin, measúnú amháin’ as a n‑eascróidh measúnuithe ceimiceán níos éifeachtúla, níos éifeachtaí agus níos comhleanúnaí ar fud reachtaíocht ábhartha uile an Aontais, agus ar an gcaoi sin, spreagfar freisin bearta cur chun feidhme níos éifeachtaí agus níos cothrománaí mar aon le tograí le haghaidh caighdeáin nua. Leis an anailís ar shonraí faireacháin agus stádais níos tráthrialta, cuirfear go héifeachtach le creat níos leithne an Fhaireacháin agus an Ionchais ar Thruailliú Nialasach, atá le foilsiú gach 2 bhliain ó 2022. Cuideoidh sé sin le meastóireacht a dhéanamh ar thionchar an truaillithe laghdaithe ar dhobharlaigh de thoradh tacar níos leithne de chaighdeáin cháilíochta chomhchuibhithe a bheith á gcur chun feidhme ar fud an Aontais. •Doiciméid mhíniúcháin

Tá gá le doiciméid mhíniúcháin le haghaidh an togra, toisc gur príomhdhoiciméid iad sin chun measúnú a dhéanamh ar an gcomhréireacht agus chun a fhíorú go léiríonn na téacsanna trasuite mionsonraí agus spiorad na Treorach. Tá sé sin tábhachtach agus tá gá leis, toisc go gcumhdaítear leis an togra leasuithe ar thrí threoir, agus d'fhéadfadh sé go dtrasuífí i bpíosaí difriúla reachtaíochta náisiúnta iad. Chomh maith leis sin, ós rud é gurb é is aidhm don togra go príomha caighdeáin cháilíochta atá ann cheana a leasú nó caighdeáin nua cáilíochta a thabhairt isteach, is féidir fíorú cúramach a éascú trí dhoiciméid mhíniúcháin. •Míniúchán mionsonraithe ar fhorálacha sonracha an togra (1)Leasuithe ar Threoir 2000/60/CE Airteagail 1, 7(2), 11(3)(k), 4(1) agus Iarscríbhinní V (pointí 1.4.3, 2.3.2 and 2.4.5) agus VII (pointe 7.7) , leasaítear iad chun scriosadh beartaithe Airteagal 16 agus 17 a chur san áireamh (féach thíos). Leasaítear Airteagal 2 maidir le sainmhínithe chun na sainmhínithe a thabhairt cothrom le dáta ar ‘Stádas ceimiceach maith san uisce dromchla’ agus ‘Caighdeáin Cáilíochta Comhshaoil’ agus na sainmhínithe a thabhairt isteach ar ‘Substaintí guaiseacha tosaíochta’ agus ar ‘Truailleáin a bhaineann a bhaineann go sonrach le habhantracha’. Is gá na hathruithe sin chun an méid seo a leanas a dhéanamh: 1) an togra chun an nós imeachta comhchinnteoireachta atá ann faoi láthair chun EQS a ghlacadh le gníomhartha tarmligthe, é sin a chur san áireamh; 2) raon feidhme an choincheapa maidir le ‘stádas ceimiceach’ a leathnú chun go gcumhdófar na ‘truailleáin a bhaineann go sonrach le habhantracha’ freisin, truailleáin a bhí ina gcuid roimhe seo den sainmhíniú maidir le ‘stádas éiceolaíoch’ faoi Iarscríbhinn V; 3) na spreag‑luachanna éifeachtbhunaithe todhchaí féideartha a chur san áireamh mar chuid den sainmhíniú maidir le ‘caighdeáin cáilíochta comhshaoil’. Leasaítear Airteagal 3 maidir leis an gcomhordú riaracháin laistigh de cheantair abhantraí chun oibleagáid a thabhairt isteach, i gcás imthosca eisceachtúla de thionscnamh nádúrtha nó force majeure, go háirithe tuilte foircneacha, tréimhsí triomaigh fada, nó teagmhais truaillithe mhóra, ar oibleagáid a bheidh ann le haghaidh údarás inniúil na ndobharlach uile dá ndéantar difear b’fhéidir, lena n‑áirítear i mBallstáit atá lonnaithe i dtreo béal abhann, chun foláireamh a thabhairt dá chéile agus chun dul i gcomhar chun damáiste a íoslaghdú agus aghaidh a thabhairt ar iarmhairtí. In aice leis an gcoigeartú a luaitear thuas chun scriosadh Airteagal 16 a chur san áireamh, leasaítear Airteagal 4 maidir le cuspóirí chun a áirithiú go n‑áireofar le mír (a)(iv) den Airteagal sin oibleagáid shainráite ar na Ballstáit chun truailliú ó thruailleáin a bhaineann go sonrach le habhantracha a laghdú de réir a chéile freisin, seachas díreach truailliú ó shubstaintí tosaíochta. Leasaítear Airteagal 8, mír 3 maidir le modhanna chun anailís agus faireachán a dhéanamh ar an stádas uisce chun an nós imeachta coiste a ailíniú le Conradh Liospóin tríd an ‘nós imeachta scrúdúcháin’ a leagtar amach in Airteagal 21 a chur in ionad an ‘nós imeachta rialúcháin lena ngabhann grinnscrúdú’ a bhí ann roimhe. Ina theannta sin, tugtar cumhachtú nua isteach sa mhír chéanna chun go mbeifear in ann gníomhartha cur chun feidhme a ghlacadh chun tuilleadh mionsonraí a leagan síos a mhéid a bhaineann leis na hoibleagáidí nua chun sonraí faireacháin a chur ar fáil do EEA, mar aon le sonraí stádais a chur ar fáil ar bhonn níos tráthrialta, i gcomhréir lemíreanna nua 4 agus 5. Tá na leasuithe sin go hiomlán i gcomhréir le hoibleagáidí atá ann cheana faoi Threoir 2007/2/CE (Inspire), lena gcuirtear d’oibleagáid ar na Ballstáit tacair sonraí spásúla a chur ar fáil go poiblí lena n‑áirítear tacair sonraí maidir le háit agus le hoibriú saoráidí faireacháin comhshaoil, tomhais astaíochtaí ghaolmhara agus staid na meán comhshaoil (aer, uisce, ithir). Chun an t‑ualach riaracháin a laghdú, ba cheart scaipeadh sonraí a chuíchóiriú a thuilleadh freisin, i gcomhréir le Straitéis Dhigiteach an Aontais, Treoir (AE) 2019/1024 maidir le sonraí oscailte agus an cur chuige ‘substaint amháin measúnú amháin’ faoin Straitéis maidir le Ceimiceáin Inbhuanaithe. Leasaítear Airteagal 10 maidir leis an gcur chuige comhcheangailte i leith poncfhoinsí agus foinsí idirleata chun na tagairtí do threoracha éagsúla, lena dtugtar aghaidh ar an truailliú ó phoncfhoinsí agus ó fhoinsí idirleata, a thabhairt cothrom le dáta (anuas ar na tagairtí sin a aisghairm agus a ionadú). Modhnaítear Airteagal 12 maidir le fadhbanna nach féidir le haon Bhallstát amháin déileáil leo chun an nós imeachta um chomhar idir na Ballstáit a láidriú agus a chur ar bhonn foirmiúil. Scriostar Airteagal 15(3) maidir leis an tuairisciú eatramhach a dhéantar gach 3 bliana ar dhul chun cinn na gclár beart, toisc go meastar gur díréireach an t‑ualach oibre a eascraíonn as an tuairisciú sin i gcomparáid leis na gnóthachain i dtéarmaí rialú agus stiúradh cur chun feidhme níos fearr. Toisc go bhfuil siad imithe i léig, scriostar Airteagail 16 agus 17 maidir leis an nós imeachta lenar ceanglaíodh ar an gCoimisiún tograí reachtacha a bhunú chun EQS a liostú agus a shainaithint le haghaidh dobharlaigh dhromchla agus screamhuisce. Leasaítear Airteagal 18(2)(e) chun scriosadh beartaithe Airteagal 16 a chur san áireamh, ach leasaítear Airteagal 18(4) chun scriosadh beartaithe Airteagal 15(3) a chur san áireamh. Leasaítear Airteagal 20 maidir le hoiriúnuithe teicniúla chun an méid seo a leanas a dhéanamh: 1) an nós imeachta um ghníomhartha tarmligthe a chur in ionad an nós imeachta rialúcháin lena ngabhann grinnscrúdú atá ann faoi láthair chun Iarscríbhinní I agus III a mhodhnú; 2) an nós imeachta scrúdúcháin a chur ionad an nós imeachta rialúcháin atá ann faoi láthair maidir le treoirlínte a ghlacadh i dtaca le hIarscríbhinní II agus V a chur chun feidhme agus i dtaca le formáidí a leagan síos maidir le sonraí a tharchur agus a phróiseáil. Le hAirteagal nua 20a tugtar isteach na forálacha a bhaineann leis an nós imeachta chun gníomhartha tarmligthe a ghlacadh, i gcomhréir le Conradh Liospóin. Is é is aidhm don leasú ar Airteagal 21 maidir leis an nós imeachta Coiste, an tagairt don ‘rialachán maidir leis an nós imeachta coiste’ is infheidhme faoi láthair a chur in ionad na tagartha don ‘chinneadh maidir leis an nós imeachta coiste’ a bhí ann roimhe. Leasaítear Airteagal 22 maidir le haisghairmeacha agus forálacha idirthréimhseacha, chun na tagairtí a thabhairt cothrom le dáta agus cuirtear san áireamh na hathruithe atá beartaithe ar Iarscríbhinní ábhartha a ghabhann le Treoracha 2000/60/CE agus 2008/105/CE. In aice leis na coigeartuithe a luaitear thuas chun scriosadh Airteagal 16 a chur san áireamh, leasaítear Iarscríbhinn V chun an méid seo a leanas a dhéanamh: 1) na truailleáin a bhaineann go sonrach le habhantracha a bhaint amach as na sainmhínithe ar stádas éiceolaíoch agus iad a áireamh ar an sainmhíniú maidir le stádas ceimiceach, d’fhonn a áirithiú go ndéanfar an faireachán ar shubstaintí tosaíochta agus ar thruailleáin a bhaineann le habhantrach araon, ní díreach i gcás ina sceitear na truailleáin sin san uisce, ach freisin i gcás ina ndéanfar iad a dheascadh tríd an aer; 2) cumhachtaí a thabhairt don Choimisiún chun torthaí an chleachtaidh idirchalabraithe a ghlacadh le gníomhartha tarmligthe; 3) é a chur ar a chumas do na Ballstáit úsáid a bhaint as teicnící faireacháin nua lena n‑áirítear faire na cruinne agus an chianbhraiteacht. Leasaítear Iarscríbhinn VIII maidir le liosta táscach de phríomhthruailleáin chun micreaphlaistigh agus géinte frithsheasmheastachta frithmhiocróbaí a áireamh. Scriostar Iarscríbhinn X, toisc go gcuirtear an liosta i gCuid A d’Iarscríbhinn I a ghabhann le Treoir 2008/105/CE in ionad an liosta atá sa chéad Iarscríbhinn sin.

(2)Leasuithe ar an Treoir maidir le Screamhuisce 2006/118/CE (GWD) Leasaítear an teideal chun a shoiléiriú nach mbaineann an Treoir seo ach amháin leis an truailliú seachas le stádas cainníochtúil na screamhuiscí. Leasaítear Airteagal 1 maidir le cuspóir na Treorach chun an tagairt d’Airteagal 17 den Treoir Réime maidir le hUisce a bhaint amach, i bhfianaise gurbh é an tAirteagal sin an bunús chun GWD féin a ghlacadh agus dá réir sin, go bhfuil sé imithe i léig. Leasaítear Airteagal 2 maidir leis na sainmhínithe chun an sainmhíniú maidir le luachanna tairsí a leagtar síos ar leibhéal an Aontais Eorpaigh a áireamh, in aice leo siúd a leagtar síos ar leibhéal na mBallstát. Leasaítear Airteagal 3 maidir leis na critéir chun measúnú a dhéanamh ar stádas ceimiceach screamhuisce chun an sainmhíniú nua ar ‘luachanna tairsí a leagtar síos ar leibhéal an Aontais Eorpaigh’ a chur áireamh. Leasaítear Airteagal 4 maidir leis an nós imeachta chun measúnú a dhéanamh ar stádas ceimiceach screamhuisce ar an gcúis chéanna leis an leasú a dhéantar ar Airteagal 3. Cuirtear isteach Airteagal 6a nua chun gur sásra éigeantach é an ‘Sásra Liosta Faire’ le haghaidh dobharlaigh screamhuisce, rud atá comhsheasmhach leis an bhforáil a leagtar síos le hAirteagal 8b de EQSD. Leis an sásra sin, leagtar síos próiseas a dhéantar gach 3 bliana, lena dtugann an Coimisiún, le hionchur ó ECHA agus i ndlúthchomhairle leis na Ballstáit, tosaíocht do shubstaintí maidir leis an bhfaireachán orthu i screamhuisce. Cuirfidh an fhaisnéis a eascróidh as sin leis an athbhreithniú a dhéantar gach 6 bliana ar chaighdeáin cháilíochta lena n‑áireamh in Iarscríbhinn I. Áirítear freisin leis an bhforáil oibleagáid ar ECHA chun na tuarascálacha eolaíocha a ullmhaítear i ndáil leis an Liosta Faire a chur ar fáil go poiblí. Leasaítear Airteagal 8 maidir le hoiriúnuithe teicniúla chun an méid seo a leanas a dhéanamh: 1) an nós imeachta le haghaidh gníomhartha tarmligthe a chur in ionad an nós imeachta le haghaidh gníomhartha cur chun feidhme, chun oiriúnú don dul chun cinn eolaíoch agus teicniúil Codanna A agus C d’Iarscríbhinn II mar aon le hIarscríbhinní III agus IV; 2) cumhachtaí tarmligthe a thabhairt don Choimisiún chun truailleáin nua screamhuisce a liostú in Iarscríbhinn I agus chun caighdeáin cháilíochta nua ar fud an Aontais a leagan síos le haghaidh na dtruailleán sin, mar aon le liosta a dhéanamh, i gCuid B d’Iarscríbhinn II, de na truailleáin nach mór do na Ballstáit cuimhneamh ar luachanna tairsí náisiúnta a leagan síos lena n‑aghaidh; 3) cumhachtaí tarmligthe a thabhairt don Choimisiún luachanna tairsí a leagan síos ar leibhéal an Aontais Eorpaigh, i gcás inar gá agus fiú i gcás truailleáin nó grúpaí truailleán nach ábhar imní ar fud an Aontais iad, chun leibhéal chosaint shláinte an duine agus an chomhshaoil a fheabhsú agus cur chun feidhme níos comhchuibhithe a ghnóthú; 4) ról lárnach ECHA sa chreat sin a shoiléiriú, mar aon leis an oibleagáid ar ECHA tuarascálacha eolaíocha i ndáil le leasuithe féideartha a chur ar fáil go poiblí. Cuirtear Airteagal nua 8a isteach chun na forálacha a thabhairt isteach, ar forálacha iad a bhaineann leis an nós imeachta chun gníomhartha tarmligthe a ghlacadh, i gcomhréir le Conradh Liospóin. Leasaítear Airteagal 9 maidir leis an nós imeachta Coiste chun an ‘rialachán maidir leis an nós imeachta coiste’ a tháinig chun bheith ann níos déanaí, a chur in ionad an ‘chinnidh maidir leis an nós imeachta coiste’ a bhí ann roimhe. Scriostar Airteagal 10 maidir leis an athbhreithniú ar Iarscríbhinní I agus II tríd an nós imeachta comhchinnteoireachta, chun an nós imeachta nua maidir le gníomhartha tarmligthe a leagtar amach in Airteagail 8 agus 8a a chur san áireamh. Leasaítear Iarscríbhinn I maidir le caighdeáin cháilíochta ar fud an Aontais i dtaca le truailleáin screamhuisce chun truailleáin nua screamhuisce a chur isteach agus caighdeáin cháilíochta ghaolmhara le haghaidh substaintí sárfhluarailcile agus polafluarailcile (PFAS), earraí cógaisíochta agus meitibilítí lotnaidicídí (nrMs) neamhábhartha. Leasaítear Iarscríbhinn II maidir le luachanna tairsí náisiúnta le haghaidh truailleáin screamhuisce chun an méid seo a leanas a dhéanamh: 1) an tsubstaint cógaisíochta primeadón a chur sa liosta substaintí sintéiseacha a gcuimhneoidh na Ballstáit ar luachanna tairsí náisiúnta a leagan síos lena n‑aghaidh; 2) soiléiriú nach mbaineann na Codanna B agus C den Iarscríbhinn sin ach amháin leis an sásra chun tairseacha a leagan síos ar an leibhéal náisiúnta; 3) áirithiú go gcuirfidh na Ballstáit ECHA ar an eolas chun go mbeidh ECHA in ann an fhaisnéis sin a chur ar fáil go poiblí agus 4) Cuid D nua a chur leis an Iarscríbhinn chun luachanna tairsí comhchuibhithe a áireamh le haghaidh an ghrúpa substaintí ‘suim Teitreaclóireitiléine agus Tríchlóireitiléine’. Leasaítear Airteagal III maidir leis an measúnú a dhéanamh ar stádas ceimiceach screamhuisce agus Iarscríbhinn IV maidir le treochtaí marthanacha mhóra in airde a shainaithint agus a aisiompú, chun an coincheap nua ‘luachanna tairsí a leagtar síos ar leibhéal an Aontais Eorpaigh’ a chur san áireamh. (3)Leasuithe ar an Treoir maidir le Caighdeáin Cáilíochta Comhshaoil 2008/105/CE (EQSD) Leasaítear an teideal chun a shoiléiriú go mbaineann an Treoir le truailliú na n‑uiscí dromchla. Leasaítear Airteagal 3 maidir le caighdeán cáilíochta comhshaoil chun na dátaí cur i bhfeidhm le haghaidh na gcaighdeán cáilíochta comhshaoil nua agus athbhreithnithe a shoiléiriú. Déantar na hoibleagáidí maidir le faireachán i mbithra i mír 2 agus maidir le measúnuithe treochta fadtéarmaí i mír 6 a shimpliú freisin, tríd a raon feidhme a shoiléiriú san Iarscríbhinn. Scriostar mír 7 d’Airteagal 3 chun a bhfuil beartaithe a chur san áireamh maidir leis an nós imeachta um ghníomhartha tarmligthe a chur in ionad an nós imeachta comhchinnteoireachta, chun liosta na substaintí tosaíochta a athrú. Leasaítear Airteagal 5 maidir le fardail astaíochtaí chun an oibleagáid tuairiscithe a shimpliú agus a chuíchóiriú, i gcás inar féidir, leis an oibleagáid tuairiscithe atá ann faoi reachtaíocht an Aontais chun aghaidh a thabhairt ar astaíochtaí ó shuiteálacha móra tionsclaíocha (a bhfuil athbhreithniú á dhéanamh air faoi láthair) agus chun go mbeifear in ann tuairisciú simplithe a dhéanamh don Tairseach um Astaíochtaí Tionsclaíocha, agus leagfar na mionsonraí síos trí ghníomh cur chun feidhme a bheidh ann amach anseo. Maidir leis an tuairisciú faoi chuimsiú na bPleananna Bainistíochta Abhantraí, is maidir le hastaíochtaí idirleata amháin a bheidh feidhm ag an tuairisciú sin fós dá bhrí sin. Leasaítear Airteagal 7a maidir leis an gcomhordú idir píosaí éagsúla de dhlí an Aontais maidir le ceimiceáin chun go n‑áireofar tagairt do dhlí an Aontais maidir le hearraí cógaisíochta, agus chun a bhfuil beartaithe a chur san áireamh, maidir leis an nós imeachta i dtaca le gníomhartha tarmligthe a chur in ionad an nós imeachta comhchinnteoireachta, chun EQS a thabhairt cothrom le dáta nó EQS nua a leagan síos. Leasaítear Airteagal 8 chun an méid seo a leanas a dhéanamh: 1) cumhachtaí tarmligthe a thabhairt don Choimisiún Eorpach chun athbhreithniú a dhéanamh gach 6 bliana ar Iarscríbhinn I chun cuimhneamh ar shubstaintí tosaíochta nua a liostú agus ar chaighdeáin cáilíochta comhshaoil ghaolmhara, bunaithe ar ionchur ó ECHA; 2) cumhachtaí tarmligthe a thabhairt don Choimisiún Eorpach chun athbhreithniú a dhéanamh go tráthrialta ar an liosta catagóirí de thruailleáin a bhaineann go sonrach le habhantracha agus a áirítear i gCuid B den Iarscríbhinn II nua (tagann an Iarscríbhinn II sin in ionad phointe 1.2.6 chun na críche sin, mar aon le hIarscríbhinn VIII den Treoir Réime maidir le hUisce, a dhéanfar a mhodhnú dá réir chun na truailleáin a bhaineann go sonrach le habhantracha a bhaint as an sainmhíniú maidir le stádas éiceolaíoch agus iad a chur isteach ina gcuid den chóras is infheidhme maidir le stádas ceimiceach); 3) cumhachtaí tarmligthe a thabhairt don Choimisiún Eorpach chun EQS ar fud an Aontais a ghlacadh, i gcás inar gá, le haghaidh truailleáin a bhaineann go sonrach le habhantracha agus iad sin a liostú i gCuid C d’Iarscríbhinn II (liostaítear leis an togra sa Chuid C sin ceithre shubstaint tosaíochta a áiríodh in Iarscríbhinn I roimhe ach atá ‘díliostaithe’ toisc nach meastar gur ábhar imní ar fud an Aontais iad); 4) soiléiriú a dhéanamh ar an ról lárnach atá le bheith ag ECHA maidir le EQS a cheapadh, i ndlúthchomhar leis na Ballstáit agus le páirtithe leasmhara, mar aon le soiléiriú ar a hoibleagáid tuarascálacha eolaíocha a bhaineann le leasú na nIarscríbhinní a chur ar fáil go poiblí.

Leasaítear Airteagal 8a chun an méid seo a leanas a dhéanamh: 1) simpliú a dhéanamh ar an mbealach a fhéadfaidh na Ballstáit stádas ceimiceach a chur i láthair le haghaidh PBTanna uileláithreacha ar leithligh ón stádas ceimiceach foriomlán; 2) ceadú do na Ballstáit faireachán a dhéanamh nach mbeidh chomh dian i gcás substaintí éagsúla; 3) é a chur de cheangal ar na Ballstáit faireachán éifeachtbhunaithe a dhéanamh chun measúnú a dhéanamh ar láithreacht hormón éastraigineach i ndobharlaigh, i bhfianaise spreag‑luachanna éifeachtbhunaithe a d’fhéadfaí a leagan síos sa todhchaí. Leasaítear Airteagal 8b chun an méid seo a leanas a dhéanamh: 1) feabhas a chur ar thimthriall faireacháin agus athbhreithniúcháin an tsásra Liosta Faire, agus timthriall 3 bliana á leagan síos in áit an timthrialla 2 bhliain atá ann faoi láthair. Tabharfar tuilleadh ama leis sin chun na sonraí a phróiseáil sula ndéanfar athbhreithniú ar an liosta, i gcomhpháirt leis an síneadh a bhfuil sé beartaithe a chur leis an timthriall faireacháin ó 12 go 24 mhí chun gur fearr a bheifear in ann minicíochtaí difriúla a bhreithniú i gcás truailleáin ag a bhfuil patrúin astaíochta shéasúracha (e.g. lotnaidicídí/bithicídí); 2) ceadú go n‑áireofar micreaphlaistigh agus géinte frithsheasmheastachta frithmhiocróbaí roghnaithe sa chéad Liosta Faire eile, ach modhanna faireacháin agus modhanna iomchuí a bheith sainaitheanta, le hionchur ó ECHA. Le hAirteagal 8d nua áirítear an oibleagáid ar na Ballstáit EQS a leagan síos le haghaidh na truailleáin a bhaineann go sonrach le habhantracha agus a liostaítear i gCuid A den Iarscríbhinn II nua. Tagann sé sin in ionad na hoibleagáide atá foirmlithe faoi láthair i bpointe 1.2.6 d’Iarscríbhinn V a ghabhann leis an Treoir Réime maidir le hUisce, i gcomhréir leis an togra chun a dhaingniú go dtiocfaidh truailleáin a bhaineann go sonrach le habhantracha chun bheith ina gcuid den mheasúnú ar stádas ceimiceach na ndobharlach dromchla, seachas stádas éiceolaíoch na ndobharlach sin. Is é is aidhm freisin don fhoráil a áirithiú, i gcás ina mbeidh EQS ar fud an Aontais leagtha síos le haghaidh truailleáin áirithe a bhaineann go sonrach le habhantracha, go dtabharfar tús áite dóibh siúd thar EQS a leagtar síos ar an leibhéal náisiúnta. Ar deireadh leis an leasú, cuirtear d’oibleagáid ar na Ballstáit ECHA a chur ar an eolas chun é a chur ar a chumas don Ghníomhaireacht sin poibliú a dhéanamh ar aon intinn a bheidh aici i leith truailleáin a liostú agus/nó EQS a leagan síos, chun an trédhearcacht agus sineirgí a mhéadú. Airteagal 10, lena soiléirítear go bhfuil an téacs a leagtar amach in Iarscríbhinn II a ghabhann le Treoir 2008/105/CE le cur in ionad Iarscríbhinn X a ghabhann leis an Treoir Réime maidir le hUisce, scriostar an tAirteagal 10 sin toisc nárbh ann d’Iarscríbhinn II a ghabhann le Treoir 2008/105/CE agus toisc go scriostar Iarscríbhinn X de bhun nós imeachta a bheith á áireamh, i dTreoir 2008/105/CE, maidir le gníomhartha tarmligthe chun liosta na substaintí tosaíochta a oiriúnú agus chun EQS comhfhreagrach a leagan síos. Modhnaítear teideal Iarscríbhinn I chun an coincheap maidir le ‘truailleáin eile’ a thógáil amach, ar coincheap é atá imithe i léig, toisc go dtagraítear leis do shubstaintí a cumhdaíodh le reachtaíocht eile roimh ghlacadh EQSD; ní gá a thuilleadh idirdhealú a dhéanamh idir substaintí tosaíochta agus na ‘truailleáin eile’ sin. Cuid A, lena liostaítear na substaintí agus EQS a bhaineann leo, cuirtear Iarscríbhinn nua ina hionad lena liostaítear 23 shubstaint bhreise anois a bhaineann le liosta na substaintí tosaíochta: earraí cógaisíochta, substaintí tionsclaíocha, lotnaidicídí agus miotail. Tugtar le fios freisin leis an Iarscríbhinn na substaintí atá guaiseach, iad siúd ar PBTanna uileláithreacha iad mar aon leo siúd nach mór measúnú treochta fadtéarmaí a dhéanamh orthu. Cuirtear Iarscríbhinn II nua isteach, lena leagtar amach i gCuid A liosta táscach de thruailleáin a bhaineann go sonrach le habhantracha nach mór do na Ballstáit cuimhneamh ar chaighdeáin cáilíochta comhshaoil a leagan síos lena n‑aghaidh agus na caighdeáin sin a chur i bhfeidhm i gcás inar údar imní iad. Áirítear i gCuid B na prionsabail ghinearálta agus tagraítear do threoraíocht chun déanamh amhlaidh, agus i gCuid C, áirítear stór EQS comhchuibhithe le haghaidh truailleáin a bhaineann go sonrach le habhantracha. Déanfar Cuid C a oiriúnú trí ghníomhartha tarmligthe a bheidh ann amach anseo trína ndéanfaidh an Coimisiún EQS comhchuibhithe a leagan síos le haghaidh truailleáin áirithe eile a bhaineann go sonrach le habhantracha i gcás inar ghá sin chun cosaint chomhchuibhithe leordhóthanach an chomhshaoil a áirithiú, fiú i gcás truailleáin nach ábhar imní iad nó nach ábhar imní ar fud an Aontais fós iad. 2022/0344 (COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE lena leasaítear Treoir 2000/60/CE lena mbunaítear creat do ghníomhaíocht Chomhphobail i réimse an bheartais uisce, Treoir 2006/118/CE maidir le screamhuisce a chosaint ar thruailliú agus ar mheath agus Treoir 2008/105/CE maidir le caighdeáin cáilíochta comhshaoil i réimse an bheartais uisce (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a tarchur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Is bagairt é truailliú ceimiceach uisce dromchla agus screamhuisce don timpeallacht uisceach, agus éifeachtaí i gceist leis amhail géarthocsaineacht agus tocsaineacht ainsealach in orgánaigh uisceacha, carnadh truailleán san éiceachóras agus caillteanas gnáthóg agus bithéagsúlachta, mar aon le bagairt ar shláinte an duine. Trí chaighdeáin cáilíochta comhshaoil a leagan síos, cuidítear leis an uaillmhian maidir le truailliú nialasach le haghaidh timpeallacht saor ó thocsainí a chur chun feidhme.

(2)De bhun Airteagal 191(2), an dara habairt, den Chonradh ar Fheidhmiú an Aontais Eorpaigh (CFAE), tá beartas an Aontais maidir leis an gcomhshaol le bunú ar phrionsabal an réamhchúraim agus ar na prionsabail go bhfuil gníomhaíocht choisctheach le déanamh, go bhfuil damáiste don chomhshaol le cur ina cheart, mar thosaíocht, ag an bhfoinse agus gurb é an truaillitheoir a íocfaidh as. (3)An Comhaontú Glas don Eoraip is é sin straitéis an Aontais chun geilleagar ciorclach, glan agus aeráidneodrach a áirithiú, faoi 2050, agus bainistíocht acmhainní á barrfheabhsú agus an truailliú á íoslaghdú. Le Straitéis Ceimiceán an Aontais um an Inbhuanaitheacht agus leis an bPlean Gníomhaíochta maidir le Truailliú Nialasach tugtar aghaidh go sonrach ar ghnéithe den Chomhaontú Glas don Eoraip a bhaineann leis an truailliú. Ar na beartais chomhlántacha eile atá ábhartha go háirithe, áirítear Straitéis an Aontais um Plaistigh 2018, an Straitéis Chógaisíochta don Eoraip 2021, an Straitéis Bhithéagsúlachta, an Straitéis ón bhFeirm go dtí an Forc, Straitéis Ithreach an Aontais Eorpaigh le haghaidh 2030, Straitéis Dhigiteach an Aontais agus an Straitéis Eorpach maidir le Sonraí. (4)Le Treoir 2000/60/CE ó Pharlaimint na hEorpa agus ón gComhairle leagtar síos creat chun uiscí dromchla intíre, uiscí trasdultacha, uiscí cósta agus screamhuisce a chosaint. Is éard atá i gceist leis an gcreat sin substaintí tosaíochta a shainaithint ina measc siúd lena mbaineann riosca substaintiúil don timpeallacht uisceach, nó tríd an timpeallacht sin, ar leibhéal an Aontais. Le Treoir 2008/105/CE ó Pharlaimint na hEorpa agus ón gComhairle leagtar síos caighdeáin cáilíochta comhshaoil (EQS) uile-Aontais le haghaidh na 45 shubstaint tosaíochta a liostaítear in Iarscríbhinn X a ghabhann le Treoir 2000/60/CE agus ocht dtruailleán eile a bhí á rialáil ar leibhéal an Aontais cheana féin sular tugadh Iarscríbhinn X isteach le Cinneadh Uimh. 2455/2001/CE ó Pharlaimint na hEorpa agus ón gComhairle. Le Treoir 2006/118/CE ó Pharlaimint na hEorpa agus ón gComhairle leagtar caighdeáin cáilíochta uile-Aontais síos le haghaidh níotráití agus substaintí gníomhacha i lotnaidicídí agus critéir maidir le luachanna tairsí náisiúnta a leagan síos le haghaidh truailleáin screamhuisce eile. Leagtar síos freisin leis íosliosta de 12 thruailleán agus a dtáscairí a gceanglaítear ar na Ballstáit cuimhneamh ar luachanna tairsí náisiúnta den sórt sin a leagan síos lena n‑aghaidh. Leagtar na caighdeáin cáilíochta screamhuisce amach in Iarscríbhinn I a ghabhann le Treoir 2006/118/CE. (5)Meastar substaintí lena liostú in Iarscríbhinn X a ghabhann le Treoir 2000/60/CE nó in Iarscríbhinn I nó in Iarscríbhinn II a ghabhann le Treoir 2006/118/CE bunaithe ar mheasúnú ar an riosca a bhaineann leo do dhaoine agus don timpeallacht uisceach. Is iad príomh‑chomhpháirteanna an mheasúnaithe sin eolas ar thiúchain na substaintí sa chomhshaol, lena n‑áirítear faisnéis a bhailítear ón bhfaireachán a dhéantar ar an liosta faire, agus ar (éicea)thoscaineolaíocht na substaintí, mar aon lena marthanacht, bithbhailiú, carcanaigineacht, só‑ghineacht, tocsaineacht maidir le síolrú agus poitéinseal suaite inchríneach. (6)Rinne an Coimisiún athbhreithniú ar liosta na substaintí tosaíochta in Iarscríbhinn X a ghabhann le Treoir 2000/60/CE i gcomhréir le hAirteagal 16(4) den Treoir sin agus le hAirteagal 8 de Threoir 2008/105/CE, agus ar an liosta substaintí in Iarscríbhinní I agus II a ghabhann le Treoir 2006/118/CE i gcomhréir le hAirteagal 10 den Treoir sin agus chinn sé, i bhfianaise eolas eolaíoch nua, gurb iomchuí na liostaí sin a leasú trí shubstaintí nua a chur leo, EQS nó caighdeáin cáilíochta screamhuisce a leagan síos le haghaidh na substaintí sin a chuirtear leis na liostaí sin den chéad uair, athbhreithniú a dhéanamh ar EQS le haghaidh substaintí áirithe atá ann cheana i gcomhréir leis an dul chun cinn eolaíoch agus EQS maidir le bithra a leagan síos le haghaidh substaintí áirithe atá ann cheana agus substaintí a cuireadh leis an liosta den chéad uair. Shainaithin an Coimisiún freisin cé na substaintí breise is dócha a charnfaidh i ndríodar nó i mbithra, agus shoiléirigh gur cheart faireachán a dhéanamh ar threochtaí na substaintí sin i ndríodar nó i mbithra. Bhí comhairliúchán fairsing le saineolaithe ó sheirbhísí an Choimisiúin, ó na Ballstáit, ó ghrúpaí páirtithe leasmhara agus ón gCoiste Eolaíoch um Rioscaí Sláinte agus Comhshaoil, agus Rioscaí atá ag Teacht chun Cinn (SCHEER) ina thacaíocht leis na hathbhreithnithe ar na liostaí substaintí. (7) Tá gá le meascán de bhearta, lena ndéantar rialú ag an bhfoinse agus ag deireadh an phíopa araon, chun déileáil go héifeachtach le formhór na dtruailleán ar feadh a saolré, lena n‑áirítear, de réir mar is ábhartha, dearadh ceimiceach, údarú nó formheas, rialú astaíochtaí le linn monaraíochta agus úsáide agus próisis eile, agus láimhseáil dramhaíola. Dá bhrí sin, trí chaighdeáin cháilíochta nua nó níos déine i ndobharlaigh a leagan síos, comhlánaítear reachtaíocht eile de chuid an Aontais agus bíonn na caighdeáin ag teacht leis an reachtaíocht sin, reachtaíocht lena dtugtar aghaidh ar fhadhb an truaillithe nó lena bhféadfaí déanamh amhlaidh ag ceann amháin nó níos mó de na céimeanna sin, lena n‑áirítear Rialachán (CE) Uimh. 1907/2006 ó Pharlaimint na hEorpa agus ón gComhairle, Rialachán (CE) Uimh. 1107/2009 ó Pharlaimint na hEorpa agus ón gComhairle, Rialachán (AE) Uimh. 528/2012 ó Pharlaimint na hEorpa agus ón gComhairle, Rialachán (AE) 2019/6 ó Pharlaimint na hEorpa agus ón gComhairle, Treoir 2001/83/CE ó Pharlaimint na hEorpa agus ón gComhairle, Treoir 2009/128/CE ó Pharlaimint na hEorpa agus ón gComhairle, Treoir 2010/75/AE ó Pharlaimint na hEorpa agus ón gComhairle agus Treoir 91/271/CEE ón gComhairle. (8)Tugtar le fios leis an eolas eolaíoch nua go mbaineann riosca mór le truailleáin éagsúla eile a bhíonn le fáil i ndobharlaigh, i dteannta na dtruailleán a rialáiltear cheana féin. I gcás screamhuisce, sainaithníodh fadhb áirithe tríd an bhfaireachán deonach le haghaidh substaintí sárfhluarailcile agus polafluarailcile (PFAS) agus earraí cógaisíochta. Braitheadh PFAS ag breis agus 70 % de na pointí tomhais screamhuisce san Aontas agus is léir go sáraítear tairseacha náisiúnta atá ann cheana ag líon nach beag áiteanna, agus go mbíonn substaintí cógaisíochta le fáil go forleathan freisin. I gcás uiscí dromchla, tá aigéad sulfónach sárfhluarochtáin agus a dhíorthaigh liostaithe cheana féin mar shubstaintí tosaíochta, ach aithnítear anois go mbaineann riosca le PFAS eile freisin. Leis an bhfaireachán a dhéantar faoin Liosta faire faoi Airteagal 8b de Threoir 2008/105/CE, deimhníodh riosca ó roinnt substaintí cógaisíochta in uiscí dromchla, substaintí ar cheart iad a chur leis an liosta substaintí tosaíochta dá bhrí sin. (9)Le Treoir 2000/60/CE, ceanglaítear ar na Ballstáit dobharlaigh a shainaithint ar dobharlaigh iad a úsáidtear chun uisce a asbhaint atá beartaithe lena thomhailt ag an duine, faireachán a dhéanamh orthu, agus na bearta is gá a dhéanamh chun meath ar a gcáilíocht a sheachaint agus laghdú a dhéanamh ar an leibhéal cóireála íonghlanta is gá chun uisce atá oiriúnach lena thomhailt ag an duine a tháirgeadh. Sa chomhthéacs sin, sainaithníodh micreaphlaistigh mar riosca féideartha do shláinte an duine, ach tá gá le tuilleadh sonraí faireacháin chun a dheimhniú gur gá caighdeán cáilíochta comhshaoil a leagan síos le haghaidh micreaphlaistigh in uiscí dromchla agus screamhuisce. Ba cheart micreaphlaistigh a áireamh dá bhrí sin sna liostaí faire uisce dromchla agus screamhuisce agus ba cheart faireachán a dhéanamh orthu a luaithe a bheidh modhanna faireacháin oiriúnacha sainaitheanta ag an gCoimisiún. Sa chomhthéacs sin, ba cheart na modheolaíochtaí a chur san áireamh chun faireachán agus measúnú a dhéanamh ar na rioscaí ó mhicreaphlaistigh in uisce óil, modheolaíochtaí a forbraíodh faoi Threoir (AE) 2020/2184 ó Pharlaimint na hEorpa agus ón gComhairle. (10)Cuireadh imní in iúl faoin riosca a bhaineann le forbairt na frithsheasmheastachta frithmhiocróbaí de dheasca microrgánaigh frithsheasmheastachta frithmhiocróbaí agus géinte frithsheasmheastachta frithmhiocróbaí a bheith i láthair sa timpeallacht uisceach, ach is beag faireachán atá déanta go dtí seo. Ba cheart géinte frithsheasmheastachta frithmhiocróbaí ábhartha a áireamh freisin sna liostaí faire uisce dromchla agus screamhuisce agus ba cheart faireachán a dhéanamh orthu a luaithe a bheidh modhanna faireacháin oiriúnacha forbartha. Tá sé sin i gcomhréir leis an bPlean Gníomhaíochta Eorpach ‘Aon Sláinte Amháin’ i gcoinne Frithsheasmhacht in aghaidh Ábhair Fhrithmhiocróbacha, a ghlac an Coimisiún i mí an Mheithimh 2017, agus leis an Straitéis Chógaisíochta don Eoraip, lena dtugtar aghaidh ar an ábhar imní sin freisin. (11)I bhfianaise feasacht a bheith ag dul i méid ar ábharthacht na meascán agus dá bhrí sin an ar ábharthacht an fhaireacháin éifeachtbhunaithe chun stádas ceimiceach a chinneadh, agus i bhfianaise gurb ann cheana féin do mhodhanna faireacháin éifeachtbhunaithe atá sách láidir le haghaidh substaintí éastraigineacha, ba cheart do na Ballstáit na modhanna sin a chur i bhfeidhm chun measúnú a dhéanamh ar éifeachtaí carnacha na substaintí éastraigineacha in uiscí dromchla ar feadh tréimhse 2 bhliain ar a laghad. Fágfaidh sé sin go mbeifear in ann comparáid a dhéanamh idir na torthaí éifeachtbhunaithe, agus na torthaí a gheofar agus na modhanna traidisiúnta á n‑úsáid, chun faireachán a dhéanamh ar na trí shubstaint éastraigineacha a liostaítear in Iarscríbhinn I a ghabhann le Treoir 2008/105/CE. Úsáidfear an chomparáid sin chun measúnú a dhéanamh ar cé acu a fhéadfar nó nach bhféadfar modhanna faireacháin éifeachtbhunaithe a úsáid mar mhodhanna scagtha iontaofa. Bheadh sé de bhuntáiste leis na modhanna scagtha sin a úsáid go mbeifí in ann éifeachtaí na substaintí éastraigineacha uile ag a bhfuil éifeachtaí comhchosúla a chumhdach, seachas iad sin amháin a liostaítear in Iarscríbhinn I a ghabhann le Treoir 2008/105/CE. Ba cheart an sainmhíniú ar EQS i dTreoir 2000/60/CE a mhodhnú chun a áirithiú go bhféadfar a chumhdach leis, amach anseo, luachanna truicir a d’fhéadfaí a leagan síos chun measúnú a dhéanamh ar thorthaí faireacháin éifeachtbhunaithe. (12)Leis an meastóireacht a rinneadh ar reachtaíocht uisce an Aontais (an ‘mheastóireacht’) thángthas ar an gconclúid go bhféadfaí dlús a chur leis an bpróiseas chun truailleáin a shainaithint agus a liostú ar truailleáin iad lena ndéantar difear d’uisce dromchla agus screamhuisce agus caighdeáin cháilíochta a leagan síos nó a athbhreithniú lena n‑aghaidh i bhfianaise eolas eolaíoch nua. Dá mbeadh na cúraimí sin le déanamh ag an gCoimisiún, seachas faoi chuimsiú na ngnáthnósanna imeachta reachtacha dá bhforáiltear faoi láthair in Airteagail 16 agus 17 de Threoir 2000/60/CE agus in Airteagal 10 de Threoir 2006/118/CE, d’fhéadfaí feabhas a chur ar fheidhmiú na sásraí liosta faire uisce dromchla agus screamhuisce, go háirithe i dtéarmaí liostú, faireachán agus measúnú torthaí a uainiú agus a sheicheamhú, d’fhéadfaí na naisc idir an sásra liosta faire agus na hathbhreithnithe ar na liostaí truailleán a láidriú, agus trí bhíthin athruithe ar na liostaí truailleán, d’fhéadfaí an dul chun cinn eolaíoch a chur san áireamh níos gasta. Dá bhrí sin, agus i bhfianaise gur gá na liostaí truailleán agus EQS a ghabhann leo a leasú go pras i bhfianaise eolas eolaíoch agus teicniúil nua, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún chun Iarscríbhinn I a ghabhann le Treoir 2008/105/CE a leasú a mhéid a bhaineann le liosta na substaintí tosaíochta agus le EQS comhfhreagrach a leagtar amach i gCuid A den Iarscríbhinn sin agus chun Iarscríbhinn I a ghabhann le Treoir 2006/118/CE a leasú a mhéid a bhaineann leis an liosta truailleán screamhuisce agus leis na caighdeáin cáilíochta screamhuisce a leagtar amach san Iarscríbhinn sin. Sa chomhthéacs seo, ba cheart don Choimisiún torthaí an fhaireacháin ar shubstaintí atá ar na liostaí faire uisce dromchla agus screamhuisce a chur san áireamh. Mar iarmhairt air sin, ba cheart Airteagail 16 agus 17 de Threoir 2000/60/CE agus Iarscríbhinn X a ghabhann leis an Treoir sin, mar aon le hAirteagal 10 de Threoir 2006/118/CE, a scriosadh. (13)Leis an meastóireacht, thángthas ar an gconclúid freisin go bhfuil an iomarca éagsúlachta idir na Ballstáit a mhéid a bhaineann leis na caighdeáin cháilíochta agus na luachanna tairsí a leagtar síos ar an leibhéal náisiúnta le haghaidh truailleáin a bhaineann go sonrach le habhantracha agus truailleáin screamhuisce faoi seach. Go dtí seo, truailleáin a bhaineann go sonrach le habhantracha agus nach sainaithnítear mar shubstaintí tosaíochta faoi Threoir 2000/60/CE, bhí siad faoi réir EQS náisiúnta agus comhaireadh iad mar eilimintí cáilíochta fisiciceimicí a thacaíonn leis an measúnú ar stádas éiceolaíoch in uiscí dromchla. I gcás screamhuiscí, bhí na Ballstáit in ann a luachanna tairsí féin a leagan síos freisin, fiú le haghaidh substaintí sintéiseacha de dhéantús an duine. D’eascair torthaí fo‑optamacha as an tsolúbthacht sin i dtéarmaí inchomparáideacht stádas na ndobharlach idir na Ballstáit, agus i dtéarmaí cosanta comhshaoil. Dá bhrí sin, is gá foráil a dhéanamh maidir le nós imeachta lena gceadaítear comhaontú ar leibhéal an Aontais maidir le EQS agus luachanna tairsí atá le cur i bhfeidhm le haghaidh na substaintí sin más rud é go sainaithnítear iad mar shubstaintí ar ábhar imní náisiúnta iad agus chun stórtha a bhunú de EQS is infheidhme agus de luachanna tairsí. (14)Thairis sin, le truailleáin a bhaineann go sonrach le habhantracha a chomhtháthú sa sainmhíniú ar stádas ceimiceach in uiscí dromchla, áirithítear cur chuige níos comhordaithe, níos comhleanúnaí agus níos trédhearcaí i dtéarmaí faireachán agus measúnú a dhéanamh ar stádas ceimiceach dobharlach dromchla agus ar fhaisnéis ghaolmhar don phobal. Éascaítear cur chuige níos spriocdhírithe leis freisin i leith bearta a shainaithint agus a chur chun feidhme chun aghaidh a thabhairt ar gach fadhb ‘a bhaineann le ceimiceáin’ ar bhealach níos iomlánaíche, níos éifeachtaí agus níos éifeachtúla. Dá bhrí sin, ba cheart na sainmhínithe ar ‘stádas éiceolaíoch’ agus ‘stádas ceimiceach’ a mhodhnú agus raon feidhme ‘stádais cheimicigh’ a leathnú chun go gcumhdófar na truailleáin a bhaineann go sonrach le habhantracha freisin, a bhí ina chuid roimhe seo den sainmhíniú ar ‘stádas éiceolaíoch’ faoi Iarscríbhinn V a ghabhann le Treoir 2000/60/CE. Dá thoradh sin, ba cheart coincheap EQS le haghaidh truailleáin a bhaineann go sonrach le habhantracha agus nósanna imeachta gaolmhara a áireamh i dTreoir 2008/105/CE. (15)Chun cur chuige comhchuibhithe agus cothroime iomaíochta a áirithiú san Aontas, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún chun Cuid B d’Iarscríbhinn II a ghabhann le Treoir 2006/118/CE a leasú tríd an liosta truailleán a oiriúnú, truailleáin nach mór do na Ballstáit cuimhneamh ar luachanna tairsí náisiúnta a leagan síos lena n‑aghaidh. (16)I bhfianaise gur gá oiriúnú go gasta don eolas eolaíoch agus teicniúil agus cur chuige comhchuibhithe agus cothroime iomaíochta a áirithiú san Aontas i leith truailleáin a bhaineann go sonrach le habhantracha, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún chun Iarscríbhinn II a ghabhann le Treoir 2008/105/CE a leasú maidir le liosta na gcatagóirí truailleán a leagtar amach i gCuid A den Iarscríbhinn sin agus chun Cuid C d’Iarscríbhinn II a oiriúnú a mhéid a bhaineann le EQS comhchuibhithe le haghaidh truailleáin a bhaineann go sonrach le habhantracha nó le haghaidh grúpaí díobh. Ba cheart do na Ballstáit na EQSanna comhchuibhithe sin a chur i bhfeidhm agus measúnú á dhéanamh acu ar stádas na ndobharlach dromchla dá gcuid i gcás ina sainaithnítear riosca ó na truailleáin sin. (17)Leis an athbhreithniú ar liosta na substaintí tosaíochta i gCuid A d’Iarscríbhinn I a ghabhann le Treoir 2008/105/CE, thángthas ar an gconclúid nach ábhar imní ar fud an Aontais a thuilleadh iad substaintí tosaíochta éagsúla agus dá bhrí sin nár cheart iad a áireamh a thuilleadh i gCuid A d’Iarscríbhinn I a ghabhann leis an Treoir sin. Ba cheart na substaintí sin a mheas mar thruailleáin a bhaineann go sonrach le habhantracha dá bhrí sin agus iad a áireamh i gCuid C d’Iarscríbhinn II a ghabhann le Treoir 2008/105/CE in éineacht le EQS comhfhreagrach. I bhfianaise nach meastar gur ábhar imní ar fud an Aontais a thuilleadh iad na truailleáin sin, ní gá EQS a chur i bhfeidhm ach amháin i gcás ina bhféadfadh na truailleáin sin a bheith ina n‑ábhar imní áitiúil nó réigiúnach nó náisiúnta fós. (18)Chun cothroime iomaíochta a áirithiú agus chun go mbeifear in ann stádas dobharlach a chur i gcomparáid idir na Ballstáit, is gá luachanna tairsí náisiúnta a chomhchuibhiú le haghaidh roinnt truailleáin screamhuisce. Dá bhrí sin, ba cheart stór de luachanna tairsí comhchuibhithe le haghaidh truailleáin screamhuisce ar ábhar imní áitiúil nó réigiúnach nó náisiúnta iad a thabhairt isteach mar Chuid D nua in Iarscríbhinn II a ghabhann le Treoir 2006/118/CE. Ní gá na tairseacha comhchuibhithe a leagtar amach sa stór sin a chur i bhfeidhm ach amháin sna Ballstáit sin ina ndéanann na truailleáin atá faoi réir na dtairseacha sin difear don stádas screamhuisce. I gcás shuim an dá thruailleán shintéiseacha, tríchlóireitiléin agus teitreaclóireitiléin, is gá na luachanna tairsí náisiúnta a chomhchuibhiú ós rud é nach gcuireann na Ballstáit uile ina bhfuil na truailleáin ábhartha luach tairsí i bhfeidhm le haghaidh shuim na dtruailleán sin agus nach ionann na luachanna tairsí náisiúnta uile a leagtar síos. Ba cheart an luach tairsí comhchuibhithe a bheith comhsheasmhach leis an luach paraiméadrach a leagtar síos i gcás shuim na dtruailleán sin san uisce óil faoi Threoir (AE) 2020/2184. (19)Chun cur chuige comhchuibhithe agus cothroime iomaíochta a áirithiú san Aontas, ba cheart an chumhacht le gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún chun Cuid D d’Iarscríbhinn II a ghabhann le Treoir 2006/118/CE a leasú chun stór na luachanna tairsí comhchuibhithe a oiriúnú, a mhéid a bhaineann leis na truailleáin a áirítear agus leis na luachanna tairsí comhchuibhithe, don dul chun cinn eolaíoch agus teicniúil. (20)Ba cheart forálacha uile Threoir 2006/118/CE a bhaineann leis an measúnú ar stádas ceimiceach screamhuisce a oiriúnú don tríú catagóir de luachanna tairsí comhchuibhithe a thugtar isteach i gCuid D d’Iarscríbhinn II a ghabhann leis an Treoir sin, i dteannta na gcaighdeán cáilíochta a leagtar amach in Iarscríbhinn I a ghabhann leis an Treoir sin agus do na luachanna tairsí náisiúnta a leagtar amach i gcomhréir leis an modheolaíocht a leagtar amach i gCuid A d’Iarscríbhinn II a ghabhann leis an Treoir sin. (21)Chun an chinnteoireacht éifeachtach agus chomhleanúnach a áirithiú agus sineirgí a fhorbairt leis an obair a dhéantar faoi chuimsiú reachtaíocht eile an Aontais maidir le ceimiceáin, ba cheart ról a bheidh buan agus teorannaithe go soiléir a thabhairt don Ghníomhaireacht Eorpach Ceimiceán (‘ECHA’) maidir le tosaíocht a thabhairt do shubstaintí a bheidh le háireamh ar na liostaí faire agus ar na liostaí substaintí in Iarscríbhinní I agus II a ghabhann le Treoir 2008/105/CE agus in Iarscríbhinní I agus II a ghabhann le Treoir 2006/118/CE, agus maidir le caighdeáin cháilíochta iomchuí a dhíorthú a bheidh bunaithe ar an eolaíocht. An Coiste um Measúnú Riosca (RAC) agus an Coiste um Anailís Shocheacnamaíoch (SEAC) de chuid ECHA, ba cheart dóibh cur i gcrích cúraimí áirithe a thugtar do ECHA a éascú trí thuairimí a thabhairt. Ba cheart do ECHA comhordú níos fearr a áirithiú freisin idir píosaí éagsúla den dlí comhshaoil trí thrédhearcacht mhéadaithe a mhéid a bhaineann le truailleáin atá ar liosta faire nó trí EQS nó tairseacha náisiúnta nó uile-Aontais a fhorbairt, trí thuarascálacha eolaíocha ábhartha a chur ar fáil go poiblí.

(22)Thángthas ar an gconclúid leis an meastóireacht gur gá tuairisciú leictreonach a dhéanamh níos minice agus agus ar bhealach níos cuíchóirithe chun cur chun feidhme agus forfheidhmiú níos fearr i leith reachtaíocht uisce an Aontais a chothú. I bhfianaise an róil atá ag an nGníomhaireacht Eorpach Comhshaoil (EEA) chun faireachán a dhéanamh níos tráthrialta freisin ar staid an truaillithe mar a thuairiscítear sa Phlean Gníomhaíochta maidir le Truailliú Nialasach, ba cheart don Ghníomhaireacht tuairisciú níos minice agus níos cuíchóirithe den sórt sin a dhéanfaidh na Ballstáit a éascú. Tá sé tábhachtach go gcuirfear faisnéis chomhshaoil faoi stádas uisce dromchla agus screamhuisce an Aontais ar fáil don phobal agus don Choimisiún go tráthúil. Ba cheart é a chur de cheangal ar na Ballstáit dá bhrí sin na sonraí faireacháin a bhailítear faoi chuimsiú Threoir 2000/60/CE a chur ar fáil don Choimisiún agus do EEA, agus úsáid á baint as na sásraí um thuairisciú uathoibrithe agus um sheachadadh sonraí uathoibrithe trí Chomhéadan Ríomhchláraithe Feidhmchlár nó sásraí coibhéiseacha a úsáid. Tá coinne leis go mbeidh an t‑ualach riaracháin teoranta sa mhéid go gceanglaítear ar na Ballstáit cheana féin téamaí sonraí spásúla a chur ar fáil go poiblí laistigh de raon feidhme Threoir 2007/2/CE ó Pharlaimint na hEorpa agus ón gComhairle agus faoi Threoir (AE) 2019/1024 ó Pharlaimint na hEorpa agus ón gComhairle chomh maith. Áirítear ar na téamaí sonraí spásúla sin suíomh agus oibriú saoráidí faireacháin chomhshaoil, tomhais ghaolmhara astaíochtaí agus staid na meán comhshaoil. (23)Le sreabha sonraí a thuairiscítear do EEA faoi reachtaíocht uisce an Aontais agus, go háirithe na fardail astaíochtaí a cheanglaítear le Treoir 2008/105/CE a chomhtháthú ar bhealach níos fearr, leis na sreabha sonraí a thuairiscítear don Tairseach um Astaíochtaí Tionsclaíocha faoi Threoir 2010/75/AE agus faoi Rialachán (CE) Uimh. 166/2006 ó Pharlaimint na hEorpa agus ón gComhairle, fágfar go mbeidh an tuairisciú fardail i gcomhréir le hAirteagal 5 de Threoir 2008/105/CE níos simplí agus níos éifeachtúla. An tráth céanna, laghdófar leis an t‑ualach riaracháin agus an buaic‑ualach oibre in ullmhúcháin na bpleananna bainistíochta abhantraí. In éineacht le díothú an tuairiscithe eatramhaigh ar dhul chun cinn na gclár beart, rud nach raibh éifeachtach, leis an tuairisciú simplithe sin, cuirfear ar a gcumas do na Ballstáit iarracht níos mó a dhéanamh i dtaobh an tuairiscithe astaíochtaí nach gcumhdaítear leis an reachtaíocht maidir le hastaíochtaí tionsclaíocha ach a chumhdaítear leis an tuairisciú astaíochtaí faoi Airteagal 5 de Threoir 2008/105/CE. (24)Le Conradh Liospóin, tugadh idirdhealú isteach idir cumhachtaí arna dtarmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe i ngníomh reachtach (gníomhartha tarmligthe) a fhorlíonadh nó a leasú, agus na cumhachtaí a thugtar don Choimisiún gníomhartha a ghlacadh chun coinníollacha aonfhoirmeacha a áirithiú maidir le gníomhartha de chuid an Aontais atá ceangailteach ó thaobh dlí de (gníomhartha cur chun feidhme) a chur chun feidhme. Ba cheart Treoir 2000/60/CE agus Treoir 2006/118/CE a ailíniú leis an gcreat dlíthiúil a thugtar isteach le Conradh Liospóin. (25)Na cumhachtuithe in Airteagal 20(1), an chéad fhomhír, de Threoir 2000/60/CE agus i bpointe 1.4.1(ix) d’Iarscríbhinn V a ghabhann leis an Treoir sin lena ndéantar foráil maidir leis an nós imeachta rialúcháin lena ngabhann grinnscrúdú a úsáid, comhlíontar leis na cumhachtuithe sin na critéir in Airteagal 290(1) CFAE, ós rud é go mbaineann siad le hoiriúnuithe ar na hIarscríbhinní a ghabhann leis an Treoir sin agus le glacadh na rialacha lena bhforlíontar an Treoir. Ba cheart iad a thiontú ina gcumhachtuithe dá bhrí sin le haghaidh an Choimisiúin chun gníomhartha tarmligthe a ghlacadh. (26)An cumhachtú in Airteagal 8 de Threoir 2006/118/CE lena ndéantar foráil maidir leis an nós imeachta rialúcháin lena ngabhann grinnscrúdú a úsáid, comhlíontar leis an gcumhachtú sin na critéir in Airteagal 290(1) CFAE, ós rud é go mbaineann sé le hoiriúnuithe ar na hIarscríbhinní a ghabhann leis an Treoir sin. Ba cheart é a thiontú ina chumhachtú dá bhrí sin don Choimisiún chun gníomhartha tarmligthe a ghlacadh. (27)Tá sé tábhachtach, go háirithe, go rachadh an Coimisiún i mbun comhairliúcháin iomchuí agus gníomhartha tarmligthe á n‑ullmhú, le linn a chuid oibre ullmhúcháin, lena n‑áirítear ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos sa Chomhaontú Idirinstitiúideach maidir le Reachtóireacht Níos Fearr an 13 Aibreán 2016. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag na saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe. (28)An cumhachtú in Airteagal 8(3) de Threoir 2000/60/CE lena ndéantar foráil maidir leis an nós imeachta rialúcháin lena ngabhann grinnscrúdú a úsáid, comhlíontar leis an gcumhachtú sin na critéir in Airteagal 290(2) CFAE, ós rud é go mbaineann sé le glacadh na sonraíochtaí teicniúla agus na modhanna caighdeánaithe chun anailís agus faireachán a dhéanamh ar stádas uisce agus gurb é is aidhm dó dá bhrí sin coinníollacha aonfhoirmeacha a áirithiú maidir le cur chun feidhme comhchuibhithe na Treorach sin. Ba cheart é a thiontú ina chumhachtú dá bhrí sin don Choimisiún chun gníomhartha cur chun feidhme a ghlacadh. Chun inchomparáideacht na sonraí a áirithiú, ba cheart síneadh a chur leis an gcumhachtú freisin chun leagan síos formáidí a áireamh, ar formáidí iad a úsáidfear chun sonraí faireacháin agus stádais a thuairisciú i gcomhréir le hAirteagal 8(4). Na cumhachtaí a thugtar don Choimisiún, ba cheart iad a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (29)Chun coinníollacha aonfhoirmeacha a áirithiú maidir le Treoir 2000/60/CE a chur chun feidhme, ba cheart cumhachtaí cur chun feidhme a thabhairt don Choimisiún chun formáidí teicniúla a ghlacadh chun sonraí faireacháin agus stádais uisce a thuairisciú i gcomhréir le hAirteagal 8(3) de Threoir 2000/60/CE. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011. (30)Chun coinníollacha aonfhoirmeacha a áirithiú maidir le Treoir 2008/105/CE a chur chun feidhme, ba cheart cumhachtaí cur chun feidhme a thabhairt don Choimisiún chun formáidí caighdeánaithe a ghlacadh maidir le hastaíochtaí poncfhoinse a thuairisciú do EEA nach gcumhdaítear le Rialachán (AE) .../... ó Pharlaimint na hEorpa agus ón gComhairle. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011. (31)Is gá dul chun cinn eolaíoch agus teicniúil i réimse an fhaireacháin ar stádas na ndobharlach a chur san áireamh i gcomhréir leis na ceanglais faireacháin a leagtar amach in Iarscríbhinn V a ghabhann le Treoir 2000/60/CE. Dá bhrí sin, ba cheart a cheadú do na Ballstáit sonraí agus seirbhísí a úsáid ó theicneolaíochtaí cianbhraiteachta, faire na cruinne (seirbhísí Copernicus), braiteoirí agus feistí in‑situ, nó sonraí eolaíochta saoránach, lena ndéantar na deiseanna a thagann leis an intleacht shaorga, anailís agus próiseáil ardleibhéil sonraí a ghiaráil. (32)I bhfianaise na méaduithe ar imeachtaí aimsire nach féidir a thuar, go háirithe tuilte foircneacha agus tréimhsí triomaigh fada, agus ar theagmhais truaillithe móra as a n‑eascraíonn truailliú trasteorann de thimpiste nó ina gcuirtear an truailliú sin in olcas, ba cheart é a chur de cheangal ar na Ballstáit a áirithiú go soláthrófar faisnéis láithreach maidir le teagmhais den sórt sin do Bhallstáit eile dá bhféadfaí difear a dhéanamh agus dul i gcomhar go héifeachtach le Ballstáit dá bhféadfaí difear a dhéanamh chun éifeachtaí na himeachta nó an teagmhais a mhaolú. Is gá freisin an comhar idir na Ballstáit a threisiú agus nósanna imeachta maidir le comhar trasteorann a chuíchóiriú i gcás fadhbanna níos struchtúraí, i.e. fadhbanna trasteorann níos fadtéarmaí nach de dheasca timpiste iad agus nach féidir a réiteach ar leibhéal na mBallstát, i gcomhréir le hAirteagal 12 de Threoir 2000/60/CE. I gcás ina bhfuil gá le cúnamh Eorpach, féadfaidh údaráis inniúla iarrataí ar chúnamh a sheoladh chuig Lárionad Comhordúcháin Práinnfhreagartha an Choimisiúin, a chomhordóidh tairiscintí cúnaimh féideartha agus úsáid na dtairiscintí sin trí Shásra Aontais um Chosaint Shibhialta, i gcomhréir le hAirteagal 15 de Chinneadh 1313/2013 ó Pharlaimint na hEorpa agus ón gComhairle. (33)Dá bhrí sin ba cheart Treoracha 2000/60/AE, 2006/118/CE agus 2008/105/CE a leasú dá réir sin. (34)Ós rud é nach féidir leis na Ballstáit cuspóirí na Treorach seo a ghnóthú go leordhóthanach ina n‑aonar, is é sin ardleibhéal cosanta comhshaoil agus feabhas ar cháilíocht comhshaoil fhionnuiscí na hEorpa a áirithiú, ach gur fearr is féidir iad a ghnóthú ar leibhéal an Aontais i ngeall ar thréithe trasteorann an truaillithe uisce, féadfaidh an tAontas bearta a ghlacadh, i gcomhréir le prionsabal na coimhdeachta mar a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Treoir seo thar a bhfuil riachtanach chun na cuspóirí sin a ghnóthú, TAR ÉIS AN TREOIR SEO A GHLACADH: Airteagal 1 Leasuithe ar Threoir 2000/60/CE Leasaítear Treoir 2000/60/CE é mar a leanas: (1)in Airteagal 1, cuirtear an méid seo a leanas in ionad an cheathrú fleasc: ‘— cuspóirí na gcomhaontuithe idirnáisiúnta ábhartha a ghnóthú, lena n‑áirítear na cuspóirí sin a bhfuil sé d’aidhm acu truailliú na muirthimpeallachta a chosc agus deireadh a chur leis, trí ghníomhaíocht an Aontais chun scor den scei